text:
Song: Real Talk
Artiste: Flowking Stone
Producer: Tubhani Muzik
Intro
Yeah!
This is not about punchlines,
Yeah!!
For the deep and shallow too (It’s about time),
Yeah!!! Real talk,
We gotta tell them,
We gotta let them know,
Tubhani Muzik (Flowking)
Mmmmm! Grrrrrr!!!
Verse One
Chale the time we be kids,
Ansa na w’ani bɛhu fanta ne cake,
Sɛ ɛnnyɛ Christmas a, na ɛyɛ mommy ne poppy hɔhoɔ bi na ama visit,
Hohoɔ no aduane yɛ rich,
Akokɔ srɛ na ɛda jollof no so yɛ thick,
Ɛfie nii na ɛwe deɛ n’ani abɔ.
This hospitality be shidddddddddd!!
Oh Ghana (4x)
Dabɛn na Ghana nii bɛboa ne nua Ghana nii
Ansa na yɛbɛ bɔ Ghana nii afiri aburokyire aba no, na ne nua Ghana nii na ɛnim,
Ɛnka ɛyɛ dɛn na Lebanese tumi de ne worker Ghana nii nsa kɔ hyɛ gyam,
Ɛyɛ dɛn na Chinese no mmom na ɛtu Ghana Gold ma y’asaase de d3m,
Nanka fulanii ne hwan s3 ɔbɛgye m’asaase de ama ne nantwie,
Yɛn support Safo Kantanka, na y’annkɔ yɛ nhwehwɛnimuu wɔ n’ayie,
Yɛ Djs no promote Naija,
We no dey see vice versa,
Wonnkɔ Anago nkɔ te Ghana nnwom,
Nso ha de3 y’abiem sɛ ashawo lie.
The artiste be screaming Awurade yɛbrɛ,
Tired of living a lie, we dey br3
The truth is the Artiste be pinning the artiste,
The unity missing,
Nti game no ayɛ mmrɛ
Ɔpɛ sɛ ɔno nkoa na ɛhitti, nti w’afrɛ ne fans sɛ ɔmo mmrɛ w’ase de3b3n na 3kyer3
Yɛbɛtumi abɔ wo nkoa wo nnwom fiti anɔpa to annwummerɛ, errh??
Nti BET, MTV, Soundcity, Ghana nii baako na Naijafoɔ bɛ 3010
Hommie no ayɛ lonely, only Naija na ɛcontrolli a they are pushing their own
Wo feeli artiste foforɔ a ɛyɛ cool, ɛno nti na wobɛyɛ coup, dude move!
Wo tiri mu sum na ablocki w’animouyam, ɛnnyɛ Flowking na ɛbɛgye wo shine
Ahoɔyaa ne guy guy,
Akakabensɛm lai lai,
With the fake smiles,
Them go make like they be break guys
You go dey your side
Always dey your back like brake lights
You for dey guard
Yɛku yɛn ho die(dye) yɛnho, Sisco
3Bɛyɛ dɛn na Trump ɛmmfrɛ yɛn shithole
Hook
Tell them together the stronger, the bigger the larger ee oo
Tell them divided we wail out departed we fade out ee oo
Nsa tiaa no nyinaa nnyɛ pɛ oo, nso obiaa ne deɛ ɔyɛ
Ghana (7x) must go (15x)
Yeah!
Yɛse dɔ wo yɔnko sɛ wo ho
Y’annka sɛ dɔ wo yɔnko na tan wo ho
Nhwehwɛnimuu bɛn nono
Gha Ghaa Ghaa Ghana must go!!
Verse Two
Spending on vanity more than humanity
Pushing popularity more than the quality
Politics nti odo no party ky3n country so
Who be patriotic is always the topic
Ɛnyɛ necessarily deɛ watwa na ɛbɛ kɔ varsity (university), deɛ ɔwɔ sika for the bribery
Chale your enemy is in your family,
Deɛ ɔma wo bi di no na ɔde sekan wɔ w’akyi
New artiste se ɔmmbu old artiste,
Bɛyɛ dɛn na w’atumi asua biribi,
Ɛnti na hit ho ayɛ mo den sɛ dadeɛ, ma wo nana nya ne peace
Creative art no nni respect,
Tell the parliament to check the budget
Ɛnti gye sɛ election yɛ mmrɛ ansa na y’ayɛ musicians the target
Dj bɛ pushi artiste, ɔnoa ɔmmɛnda n’ase
Na ɔsan kyekye ne ho gu ne so na ne bufu a, na w’afa ne ho adwene
Na mmom wo di ɛtɔ na sɛ ɛtwi wo a, na ɛno nkyerɛ sɛ gyae di
Bɔ nsuo gu so, na mmom artiste no hitti a, ɛno nkyerɛ sɛ wo yɛ Nyame
Dj no bu no, DJ ne artiste no na ɛnam
Didi na menndi bi yɛ gaammm,
Sɛ me kɔɔ a wobɛkɔ bi, ogyam
Ɛnnyɛ me aborɔ na wo wedding megyinam
Tell’em together we rise, like Christ in the tomb on the 3rd day
Ɛnnyɛ D’banj, ɛyɛ me na mɛ posti wo pic on my gram on your birthday
Even when they feel it
They will be like they didn’t
Even when u kill it
They be like ‘my money’
Tua me ansa na m’abloggy
Ɔpɛ wo ho asem bɔne
3nky3 koraa na atrendy
Ghana konkonsa Ni
Killers, call a spade a spade
This fakers no be realest
Ghana shun the hate
Ghana deɛ obiara ayɛ ne masters awie,
Nti PHD a ɛwɔ yɛ mogya mu yɛ great
K I N G!!!?!!!!
Pull Him Down (PHD)
Y’agye mu masters
Bɛyɛ dɛn na y’ayada free SHS
HAHAHAHAHA
Written by Owura Safo


c: text/html

text:
1 Korinti 1
1Me Pɔɔlo ɔbono Kirisito Yesu gi tɔgɛ me yɛɛ nꞌ baa wɔra mɔ-ɔsɔɔ kyu lii Wurubuaarɛ gɛlaarɛ so mɔ ne n ŋmarasɛ gɛnen ɔwolɛ baarɛ. Me‑rɛ Sositɛni, aye-nanbo Yesu ɔson mɔ dɔ, ne n kyu ɔwolɛ baarɛ bunge 2fɛye abono fɛ kya son Wurubuaarɛ kyu naa de Yesu so Korinti ɔsowolɛ so mɔ. Kyu lii fɛye‑rɛ Kirisito Yesu ginyamesɛ kolon mɔ so mɔ, Wurubuaarɛ gi lɔrɔ fɛye yela sa mɔ-nyoro, ne ɔ tɔgɛ fɛye yɛɛ fɛꞌ lɔrɔ fɛye-nwɔnsa dɔ yela sa mɔ, ne i mɛŋ gyɛ fɛye-wolɛ. Fɛye‑rɛ abono pɛwu mɛ kya saawo terɛ aye-Wura Yesu Kirisito gɛten kamaasɛ mɔ ne Wurubuaarɛ darɛ yɛɛ fɛꞌ lɔrɔ fɛye-nwɔnsa dɔ yela sa mɔ gɛnen. Yesu Kirisito ne n gyɛ aye‑rɛ gɛnen asa abono pɛwu Wura. 3Aye-sɛ Wurubuaarɛ de aye-Wura Yesu Kirisito mɛꞌ sa fɛye so gɛwɔnsa dɛnsɛ de mɛꞌ sa fɛye gisen yuuli.
Wurubuaarɛ Gi Sa Fɛye Gɛtɔngɛ Dɛnsɛ De Ɔlaako Ginyi
4N kya faala Wurubuaarɛ fɛye so owi kamaasɛ. I lii fɛɛ fɛye‑rɛ Kirisito Yesu ginyamesɛ kolon mɔ so mɔ, Wurubuaarɛ kya sa fɛye so gɛwɔnsa dɛnsɛ. 5Fɛye‑rɛ Yesu ginyamesɛ kolon so mɔ, Wurubuaarɛ gi tansi sa fɛye gɛtɔngɛ dɛnsɛ de ɔlaako ginyi ɔkpa kamaasɛ so. 6I lii fɛɛ fɛ bii fɛye-asen dɔ yɛɛ Kirisito ilaa ibono a tɔgɛ sa fɛye mɔ, i gyɛ gɛsintin. 7Imɔso fɛŋ kya kponderɛ ilaa dɛnsɛ ibono Wurubuaarɛ kya wɔra sa mɔ-asonbo mɔ iko‑rɛ iko. Aberɛ abono pɛwu fɛ tɛ fɛ gyoo gɛkaabono Wurubuaarɛ laa lɛɛ aye-Wura Yesu Kirisito gɛwi nyiile gɛsinkpan so asa faa mɔ, ɔ kya sa fɛye ilaa kamaasɛ ibono i laa yɛgɛ fɛ nyɛ yelɛ fɛye-ayaa so son mɔ dandan mɔ. 8Aye-Wura Yesu Kirisito laa yɛgɛ fɛꞌ nyɛ wɔra ɔlon de fɛꞌ wɔra Wurubuaarɛ gɛlaarɛ gɛnen kpaa lii. Imɔ ne nan yɛgɛ ne i maŋ nyɛ ilaa nyɛnyɛn iko fɛye-nyoro so gɛkaabono ɔ laa lii Wurubuaarɛ dɔ ba baa gyi anyamesɛ nbɛlɛ mɔ. 9Wurubuaarɛ gyɛ ɔpaawɔrabo. Ɔ tɔgɛ fɛye yɛɛ fɛꞌ kyu fɛye-nyoro mada de mɔ-bi aye-Wura Yesu Kirisito.
Fɛŋ Sa Fɛꞌ Yɛgɛ Gɛsa-Baragɛ Gɛꞌ Ba Fɛye Dɔ
10Me-nanboana Yesu asonbo, n dɛ aye-Wura Yesu Kirisito ginyen n kya kolɛ fɛye yɛɛ fɛꞌ tɔgɛ kyule abara. Fɛŋ sa fɛꞌ yɛgɛ gɛsa-baragɛ gɛꞌ ba fɛye dɔ. Nengyene fɛ laa sa gɛwɔnsa ilaa iko so abɛɛ fɛ laa lɛɛ ilaa ibono i boran dabɔlɛ mɔ, fɛꞌ kerɛ de fɛꞌ wɔra gɛnɔ kolon kpaa logɛ.
11Me-nanboana, iŋ gyɛ giyan so ne nꞌ kya tɔgɛ fɛye ilaa idɛ. Kulowe gɛten dɔ asa ako mɛ buu sa me yɛɛ ibiidɛ i bo fɛye dɔ. 12Ilaa ibono nɛ nu mɔ ne n gyɛ yɛɛ fɛye dɔ ɔkamaasɛ kya tɔgɛ mɔ-lɛɛ kpɛi. Ɔdɛ yɛɛ, “Me berɛ, Pɔɔlo ne nꞌ buu.” Ɔdɛ mɔ yɛɛ, “Apolosɛ ne nꞌ buu,” Ɔbanban mɔ yɛɛ “Sɛfasɛ” abɛɛ “Kirisito ne nꞌ buu.” 13Ibono fɛ baragɛ faa, nꞌ taasɛ fɛye yɛɛ, imɔso fɛ baragɛ Kirisito dɔ gɛnen kee? Ibono fɛye ako yɛɛ me Pɔɔlo ne fɛ buu faa, me ne n wuꞌ lɛwu oyii mɔ so sa fɛye? Iŋ gyɛ Kirisito ne n wuꞌ sa aye? Abɛɛ fɛ nyi yɛɛ me, Pɔɔlo, ginyen dɔ ne mɛ gyere fɛye Wurubuaarɛ sagyere mɔ? Iŋ gyɛ Kirisito ginyen dɔ? Fɛŋ sa fɛꞌ baragɛ kpaa buu asa kpɛi-kpɛi.
14I bo me ɔkon yɛɛ iŋ gyɛ me ne n gyere fɛye Wurubuaarɛ sagyere, gɛnen mɔ, Kirisipusɛ mɔ‑rɛ Gayusɛ wolɛ ne nɛ gyere Wurubuaarɛ sagyere. 15Menan gyere fɛye Wurubuaarɛ sagyere mɔ, nkana ɔfaa fɛye dɔ ɔko laa tɔgɛ yɛɛ me, Pɔɔlo, ginyen dɔ ne mɛ gyere mɔ Wurubuaarɛ sagyere. 16(N kya nyingi yɛɛ nɛ gyere Sitɛfanasɛ mɔ‑rɛ mɔ-gɛten dɔ asa kee Wurubuaarɛ sagyere. Kyu lii gɛnen asa adɛ gɛmara mɔ, meŋ baa mi‑i nyingi yɛɛ nɛ gyere ɔko Wurubuaarɛ sagyere.) 17I kya nyiile yɛɛ Kirisito mɛŋ sun me yɛɛ nꞌ baa gyere asa Wurubuaarɛ sagyere. O sun me daa yɛɛ nꞌ baa tɔgɛ mɔ-ɔkalan konkonsɛ mɔ sa asa. N naa mi‑i tɔgɛ ɔkalan mɔ mɔ, meŋ kya kyu ɔlaako onyibo adawo atɔngɛbi kyu tɔngɛ sa mɔmɔ. Meŋ kya laarɛ iꞌ ba yɛɛ me-atɔngɛbi a kya dengɛ asa nwɔnsa lii Yesu lɛwu oyii mɔ so de iꞌ ba yɛɛ mɛŋ nyɛ amɔlɛgɛ lii mɔ-lɛwu mɔ so.
Wurubuaarɛ-Lɛɛ Ɔlaako Ginyi
18I lii fɛɛ abono mɛ kya fuɛ mɔmɔ-lɛwu gɛmara mɔ, Wurubuaarɛ ɔkalan kyu lii Yesu lɛwu mɔ so mɔ gyɛ daa ilaa gyaga sa ɔmɔ. Aye abono Wurubuaarɛ ti ɔ kya mɔlɛgɛ aye mɔ berɛ, Wurubuaarɛ ɔkalan kyu lii Yesu lɛwu mɔ so mɔ kya sa aye Wurubuaarɛ Oduduu dɔ ɔlon. 19Wurubuaarɛ gi yɛgɛ mɛ ŋmarasɛ imɔ idɛ so ilaa yela mɔ-agyɛbi mɔ dɔ yɛɛ,
“Nan nyida anyamesɛ-lɛɛ ɔlaako ginyi.
Nan yɛgɛ asɛɛbo nwɔnsa giꞌ lɛɛ mɔmɔ tanga.”
20Nyamesɛ ɔlaako ginyi gi gyɛ ilaa iko sa Wurubuaarɛ? Wurubuaarɛ agyɛbi onyiilebo gɛbelɛnsɛ gɛ laa kpaa mɔ Wurubuaarɛ asɛ? Ne ɔbono o nyi gɛtɔngɛ mɔ, fɛ nyi yɛɛ mɔ-gɛtɔngɛ gɛ laa mɔlɛgɛ mɔ Wurubuaarɛ asɛ? Kuaa! Gɛkyena gɛdɛ dɔ wolɛ ne i laa kpaa mɔmɔ. Wurubuaarɛ gi yɛgɛ anyamesɛ-lɛɛ ɔlaako ginyi gi kya lɛɛ ɔmɔ tanga fɛɛ ilaa gyaga ne i gyɛ mɔ asɛ. 21Wurubuaarɛ ɔlaako ginyi so mɔ, ɔ mɛŋ yɛgɛ anyamesɛ mɛꞌ kyu mɔmɔ-lɛɛ ɔlaako ginyi bii mɔ. I bo Wurubuaarɛ ɔbolɛ daa yɛɛ ɔꞌ mɔlɛgɛ asa abono mɛ kya ka gyan Yesu so mɔ. Ɔ kya mɔlɛgɛ mɔmɔ kyu naa de Yesu ilaa ibono a naa a kya tɔgɛ faa so, yɛgɛ ilaa ibono a kya tɔgɛ faa, asa abono gɛsinkpan so ilaa wolɛ ne n bo mɔmɔ-ansi so mɔ mɛŋ kya kyu imɔ yɛɛ i gyɛ ɔlaako ginyi. 22I lii fɛɛ Gyuda awura mɔ mɛ kya tɔgɛ aye yɛɛ aꞌ wɔra ilaa ibono i laa lɛɛ Wurubuaarɛ ɔlon nyiile mɔmɔ pɛi de mɛꞌ kyule sɔɔ Yesu gyi. Ne Geriiki awura mɔ, mɔ, mɛ kya laarɛ aꞌ tɔgɛ ɔmɔ ɔlaako ginyi agyɛbi pɛi de mɛꞌ kyule sɔɔ Yesu gyi. 23Aye berɛ, ilaa ibono a naa a kya tɔgɛ mɔ ne n gyɛ yɛɛ mɛ da Yesu Kirisito aŋanbi lɛwu oyii so mɔɔ. Gɛnen so, Gyuda awura mɛŋ kya laarɛ mɛꞌ sɔɔ aye-ilaa tɔgɛsɛ mɔ gyi. I kya biiri asa sɛnsɛ kee ansi fɛɛ ilaa gyaga ne i gyɛ. 24Aye abono pɛwu Wurubuaarɛ gi tɔgɛ aye yɛɛ aꞌ kyu aye-nyoro sa mɔ mɔ berɛ, a gyɛ Gyuda awura‑o, aŋ gyɛ Gyuda awura daa‑o, Kirisito lɛwu kya yɛgɛ a kya nyɛ Wurubuaarɛ ɔlon de Wurubuaarɛ ɔlaako ginyi. 25I kya nyiile yɛɛ Wurubuaarɛ kya wɔra ilaa ibono fo nyamesɛ asɛ mɔ iŋ gyɛ ɔlaako ginyi mɔ, fo baa kerɛ mɔ, i ti wɔra ɔlaako ginyi don anyamesɛ-lɛɛ ɔlaako ginyi gbaa bun, ne Wurubuaarɛ kya wɔra ilaa ibono fo nyamesɛ asɛ mɔ, iŋ kya nyiile yɛɛ ɔ bo lon, fo baa kerɛ mɔ, i ti wɔra ɔlon ilaa don anyamesɛ-lɛɛ ɔlon gbaa bun.
26Me-nanboana Yesu asonbo, ibono anyamesɛ-lɛɛ ɔlaako ginyi giŋ gyɛ sɛi Wurubuaarɛ asɛ faa mɔ, aꞌ kyu fɛye gbaa-gbaa gidebi taa kerɛ. Owi ɔbono Wurubuaarɛ gi tɔgɛ fɛye yɛɛ fɛꞌ kyu fɛye-nyoro sa mɔ mɔ, abono mɔmɔ-anyen a dii yɛɛ mɛ nyi ɔlaako mɔ, mɛ mɛŋ kyɔ fɛye dɔ. Gɛnen kee abono mɛ bo nsun belɛ-belɛ dɔ mɔ, mɛ mɛŋ kyɔ fɛye dɔ. Gɛnen kee abono mɛ lii gɛsu gbaaꞌ dɔ mɔ, mɛ mɛŋ kyɔ fɛye dɔ. 27Wurubuaarɛ nyi daa ne ɔ lɛɛ gibaa yii abono mɛ mɛŋ nyi ɔlaako mɔ yɛɛ ɔ laa wɔra ilaa gbaaꞌ naa de mɔmɔ so. Ɔ lɛɛ yii abono mɛ mɛŋ nyi ɔlaako mɔ gɛnen daa de abono mɛ kya ka gyan mɔmɔ-ɔlaako ginyi so mɔ mɛꞌ nyɛ gyi ipeeli. Gɛnen kee ne Wurubuaarɛ gi lɛɛ gibaa yii afɔlɛbo yɛɛ ɔ laa wɔra ilaa gbaaꞌ kyu naa de mɔmɔ so. Ɔ lɛɛ yii afɔlɛbo mɔ gɛnen daa de alolonbo mɔ, mɔ, mɛꞌ nyɛ gyi ipeeli.
28Imɔso Wurubuaarɛ gi lɛɛ gibaa yii abono asa mɛŋ kya kyu terɛ sɛi, abono mɛ kerɛ ɔmɔ ta, de abono ba‑a mɛ mɛŋ bo agyan mɔ, yɛɛ ɔ laa wɔra ilaa gbaaꞌ kyu naa de mɔmɔ so. Ɔ lɛɛ yii ɔmɔ gɛnen daa de oꞌ nyiile abono mɛ bo agyan mɔ yɛɛ mɔmɔ anyamesɛ-lɛɛ i mɛŋ gyɛ sɛi mɔ asɛ. 29Wurubuaarɛ kpɛ ɔ kya kyɛɛgɛ anyamesɛ ilaa gɛnen daa de iꞌ ba yɛɛ nyamesɛ ne n gyɛ nyamesɛ ɔ mɛŋ sa ɔꞌ nyɛ nyiile mɔ-nyoro mɔ Wurubuaarɛ asɛ. 30Wurubuaarɛ ne n yɛgɛ ne aye‑rɛ Kirisito Yesu a nyɛ wɔra nyamesɛ kolon faa. Ne kyu naa de Yesu so ne a kya nyɛ ɔlaako ginyi ne Wurubuaarɛ kya kyu yɛɛ aye-asen dɔ i boran sa mɔ. Kyu naa de Yesu so ne aye-asen a kya kii lɔrɔ fuuli too, ne a nyɛ aye-nyoro lii ilaa nyɛnyɛn pɛwu gɛmu mɔ abaa dɔ a san a tɛ sa Wurubuaarɛ faa. 31Imɔso i kaaborɛ aꞌ nu ilaa ibono mɛ wolaa ŋmarasɛ Wurubuaarɛ agyɛbi dɔ mɔ. Mɛ ŋmarasɛ yɛɛ, “Ɔbono ɔ laa nyiile mɔ-nyoro mɔ, ɔꞌ nyiile mɔ-nyoro kyu naa de aye-Wura belɛ mɔ so.”

robotstxt: allowed

filter: keep


text:
Atemmu mpaebɔ
1O Awurade, me Nyankopɔn, meba wo nkyɛn sɛ bɔ me ho ban. Gye me fi wɔn a wɔtaa me no nsam. 2 Na wɔansoa me ankɔ sɛ obi a gyata akyere no a obiara rentumi nnye me nkwa na wɔatetew me mu asinasin. 3 O Awurade me Nyankopɔn, sɛ mayɛ obi bɔne, anaasɛ mayi obi ama, anaasɛ mayɛ obi a ɔne me te yiye bɔne a, 4 anaa mebɔ me tamfo korɔn kwa a, anaa mayɛ eyinom mu bi a, 5 ma m’atamfo ntaa me nkyere me; ma wontwa me nhwe fam na wonkum me na wonnyaw me funu wɔ fam.
6 Sɔre wɔ w’abufuw mu, O Awurade! Sɔre tia m’atamfo abufuw. Ma wo ho so na boa me. Atɛntrenee na wohwehwɛ; 7 enti ma nnipa nyinaa mmetwa wo ho nhyia na fi soro di wɔn so. 8 Wone adasamma temmufo; enti O Awurade, di ma me efisɛ, wunim me mu fann.
9 Woyɛ Onyankopɔn ɔtreneeni a wubu yɛn adwene ne yɛn apɛde atɛn. Siw nnebɔneyɛfo kwan na hyira atreneefo.
10 Onyankopɔn yɛ me hwɛfo. Ogye wɔn a wotie n’asɛm nkwa.
11 Onyankopɔn yɛ ɔtemmufo treneeni a daa obu nnebɔneyɛfo fɔ. 12 Na sɛ wɔansesa wɔn akwan a, Onyankopɔn bɛsew ne nkrante. Okuntun ne tadua mu siesie no. 13 Ɔfa n’akode a ɛyɛ hu de ne bɛmma a ɛredɛw no sɔn wɔn so.
14 Sɛɛ na nnebɔneyɛfo dwen bɔne ho; wodwen ɔhaw ho na wɔaso nnaadaa mu. 15 Na firi a wosum afoforo no, wɔn ara na eyi wɔn. 16 Enti wɔn ankasa wɔn bɔne na ɛtwe wɔn aso na wɔn basabasayɛ apira wɔn.
17 Meda Awurade ase wɔ n’atɛntrenee ho. Meto ayeyi nnwom ma Awurade, Ɔsorosoroni no.


text:
Anwummere mpaebɔ
1Merefrɛ wo, Awurade, boa me mprempren! Sɛ mefrɛ wo a, gye me so. 2 Gye me mpaebɔ sɛ aduhuam ne me nsa a mapagyaw sɛ anwummere afɔrebɔ.
3 Awurade, wɛn m’ano na ɔwɛmfo mmɛwɛn m’anofafa. 4 Twe me fi bɔne a mepɛ sɛ meyɛ ho na mma memmfa me ho mmmɔ nnebɔneyɛfo wɔ wɔn amumɔyɛ mu. Na mma mennkɔ wɔn adidi ase. 5 Onipa pa betumi atwe m’aso aka m’anim ayamye so, nanso menhwehwɛ nnebɔneyɛfo nkyɛn anuonyam efisɛ, daa mebɔ mpae tia wɔn nneyɛe bɔne no. 6 Sɛ wɔtow wɔn ahemfo fi abotan mmepɔw so bɛhwe fam a, nnipa begye adi sɛ me nsɛm a meka no yɛ nokware. 7 Wɔte sɛ dua a wɔapae mu na wɔatwitwa mu asinasin; saa na wɔn nnompe bɛbɔ ahwete wɔ damoa ho.
8 Nanso Awurade, me Nyankopɔn, mekɔ so de me ho to wo so. Mehwehwɛ wo banbɔ. Mma me nnwu! 9 Bɔ me ho ban fi mfiri a wɔasunsum me no mu ne nnebɔneyɛfo firi mu. 10 Ma nnebɔneyɛfo no ara firi nyi wɔn na menkɔ me baabi asomdwoe mu.


text:
Nkyia
1Saa nhoma yi fi Paulo ne Timoteo a wɔyɛ Kristo Yesu nkoa nkyɛn. Wɔde kɔma Yesu Kristo mu ahotefo ne ahwɛfo ne asomafo a wɔwɔ Filipi no nyinaa.
2 Adom ne asomdwoe a efi yɛn Agya Nyankopɔn ne Awurade Yesu Kristo nka mo.
Paulo mpaebɔ
3 Bere biara a mekae mo no, meda Onyankopɔn ase. 4 Saa ara nso na da biara mede anigye bɔ mpae ma mo, 5 efisɛ, efi da a edi kan de besi sesɛɛ no, moaboa me wɔ asɛmpaka no adwumayɛ mu. 6 Eyi nti, migye di yiye sɛ: Onyankopɔn a ofitii ase yɛɛ saa adwuma pa yi wɔ mo mu no bɛkɔ so de akosi da a Yesu Kristo bɛba no.
7 Sɛnea mo ho adwene pa wɔ me tirim no nti, sɛ daa mekae mo a, na ne kwan so ara nen. Efisɛ, sɛ meda mpokyerɛ mu anaasɛ mede me ho na mereka Asɛmpa no no, mo nyinaa ne me nya Onyankopɔn adom. 8 Onyankopɔn ankasa di me adanse sɛ m’ani agyina mo wɔ Yesu Kristo dɔ mu. 9 Me mpae a mebɔ ma mo ne sɛ, ɔdɔ a mode dodɔ mo ho mo ho no mu bɛyɛ den, na mubenyin wɔ nimdeɛ ne ntease mu 10 sɛnea ɛbɛyɛ a mubehu nea eye na da a Kristo bɛba no, moayɛ kronn a obi nka asɛm bi ntia mo. 11 Nneɛma pa a Yesu Kristo no nko betumi de ama mo no bɛhyɛ mo abrabɔ ma de ahyɛ Onyankopɔn anuonyam, akamfo no.
12 Anuanom, mepɛ sɛ mote ase sɛ nneɛma a aba me so nyinaa aboa ama Asɛmpa no atrɛw. 13 Ɛno nti, awɛmfo a wɔwɔ ahemfi ha ne afoforo a wɔka wɔn ho no nyinaa nim sɛ, esiane sɛ meyɛ Kristo somfo no nti, na meda afiase. 14 Afiase a meda no ahyɛ anuanom bebree nkuran wɔ Awurade mu ma wotumi ka Onyankopɔn asɛm no wɔ akokoduru so a wonsuro hwee.
15 Ɛyɛ nokware sɛ wɔn mu binom nam nitan ne ntɔkwawpɛ so ka Kristo ho asɛm foforo, na afoforo nso de adwene pa na ɛka ne ho asɛm. 16 Wɔn a wɔde adwene pa ka asɛm no fi ɔdɔ mu na ɛka, efisɛ, wonim sɛ Onyankopɔn asɛm nti na meda afiase. 17 Afoforo a wɔnam nitan ne ntɔkwawpɛ so ka asɛm no nso dwen sɛ wɔnam saa kwan yi so bɛma m’ahohiahia aboro so wɔ m’afiase nna yi mu. 18 Eyi nti na ayɛ dɛn? Ɛyɛ me anigyesɛm. Nea ehia ara ne sɛ, sɛ wofi adwene pa anaa adwemmɔne mu no, Kristo ho asɛm ara na wɔka. Na eyi nti m’ani gye na mɛkɔ so ama mani agye, 19 efisɛ, minim sɛ mo mpaebɔ ne adom a efi Yesu Kristo Honhom mmoa mu no nti, wobegyaa me. 20 Me pɛ ne m’anidaso titiriw ne sɛ, mmere nyinaa mede nsi ne anem bɛyɛ m’adwuma; mpo saa bere yi, sɛ mete ase o, sɛ miwu o, mede me nipadua nyinaa bɛhyɛ Kristo anuonyam. 21 Me de, m’ase a mete ne Kristo; na owu yɛ me mfaso. 22 Na sɛ m’ase a mete yi na ɛbɛma matumi matwetwe afoforo abrɛ Kristo a, ɛnne na asetena ne owu, minhu mu nea memfa. 23 Eyi adi me aniani; ɔpɛ na mepɛ sɛ mitu wiase ne Kristo kɔtena, efisɛ, ɛno mmom na eye; 24 nanso mo nti, sɛ mete ase nso a, anka eye.
25 Minim sɛ me ho hia wɔ asase yi so ha; ɛno nti, mɛtena ha kakra na maboa mo ama moanyin wɔ gyidi mu anya anigye. 26 M’asetena yi bɛma mo ani agye na sɛ mesan bɛsra mo bio a, mubenya biribi agyina so ahyɛ Kristo anuonyam sɛ ɔbɔɔ me ho ban.
27 Mprempren, ade a ɛho hia me ne sɛ, biribiara a ɛbɛto mo no, momma mo abrabɔ mfata sɛ Kristo Asɛmpa no nko sɛnea ɛbɛyɛ a sɛ yehyia o, sɛ yɛanhyia o, mɛte mo ho asɛm pa sɛ mugyina pintinn na mukita botae koro ne gyidi koro wɔ Asɛmpa no ho.
28 Munnsuro mo atamfo. Biribiara a mobɛyɛ no, momfa akokoduru nnyina pintinn. Na eyi bedi adanse sɛ wobedi nkogu na moadi nkonim, efisɛ, Onyankopɔn ka mo ho. 29 Na mo de, ɛnyɛ sɛ wɔadom mo sɛ munni Kristo akyi nko, na mmom, sɛ mubehu amane nso. 30 Afei mubetumi ne me abom ako ɔko a mereko no. Saa ɔko yi na bere a atwam no, mekoe no, na migu so reko sɛnea mote no no.


text:
Atemmu ho mpaebɔ
1O Awurade, adɛn nti na wowɔ akyirikyiri saa? Adɛn nti na wuhintaw wo ho mmere a yɛrehu amane? 2 Nnebɔneyɛfo yɛ ahantan na wɔtane mmɔborɔfo ani. Kyere wɔn wɔ wɔn mfiri a wɔasunsum mu. 3 Ɔdebɔneyɛfo ani gye ne bɔne ho; oniberefo dome Awurade na ɔpo no.
4 Ɔdebɔneyɛfo mmu Awurade; n’ahantan mu, odwen sɛ Onyankopɔn ho nhia. 5 Ɔdebɔneyɛfo di nkonim wɔ biribiara mu. Ɔnte Onyankopɔn atemmu ase. Ɔserew n’atamfo. 6 Ɔka kyerɛ ne ho se, “Merenni nkogu da; merentɔ ɔhaw mu da.”
7 Ne kasa yɛ nnome, atoro ne ahunahuna. Ɔtan ne bɔne wɔ ne kasa mu. 8 Ɔhintaw ne ho wɔ nkuraase pɛ sɛ okum atreneefo. Ɔtetɛw n’atamfo a wonni obi. 9 Ɔtwɛn wɔ kokoam te sɛ gyata. Ɔda hɔ twɛn mmɔborɔfo. Ɔkyere wɔn n’afiri mu twe wɔn ase de wɔn kɔ. 10 Ɔde n’ahoɔden dodow no kyere ɔkrabirifo ka no hyɛ. 11 Ɔdebɔneyɛfo no ka kyerɛ ne ho se, “Ɛmfa Onyankopɔn ho! Wabu n’ani agu so, na ɔrenhu me da!”
12 O Awurade, twe saa nne- bɔneyɛfo no aso! Kae amanehunufo. 13 Adɛn nti na ɛsɛ sɛ ɔdebɔneyɛfo tia Onyankopɔn na ɔka kyerɛ ne ho se, “Ɔrentwe m’aso?” 14 Nanso, wuhu; wuhu ɔhaw ne amanehunu na woasiesie wo ho sɛ wobɛboa. Onibie de ne ho hyɛ wo nsa. Woboa mmɔborɔfo daa. 15 Bubu nnebɔneyɛfo tumi wɔ wɔn bɔne mu. Twe wɔn aso wɔ wɔn bɔne a wɔayɛ no ho kosi sɛ wobegyae yɛ.
16 Awurade yɛ ɔhene daa nyinaa. Wɔn a wɔsom anyame foforo no bɛyera n’asase so.
17 O Awurade, wubetie awiɛmfo mpaebɔ; wobɛhyɛ wɔn nkuran. 18 Wubetie mmɔborɔfo ne nyisaa su, na woabu wɔn bem sɛnea ɛbɛyɛ a ɔdasani renhunuhuna wɔn bio.


text:
Collaborate with us to invoke and fully manifest Srila Prabhupada's Vani-presence.
AK/Prabhupada 0008 - Krishna se "Me yɛ abɔde nyinaa Agya"
Janmastami Lord Sri Krsna's Appearance Day Lecture -- London, August 21, 1973
Enti, annyɛ koraa de, nnipa atitiriw nyinaa, ahotewfo, ɛne sunsum mu akyerekyerefo, ācāryafo, wɔagye saa sunsum mu nimdeɛ yi ato mu fefe koraa, ɛna yɛn de yedi ho agoru yi. ɛnnyɛ sɛ saa śāstras kyerɛw kronkron ne akwankyerɛ yɛ Indiafo Hindu fo anaa sɛ brāhmaṇa fo nkutoo de. Daabi. ɛwɔ hɔ ma obi biara. Efise Krishna asi so dua:
- sarva-yoniṣu kaunteya
- sambhavanti mūrtayaḥ yaḥ
- tāsāṁ mahad brahma yonir
- ahaṁ bīja-pradaḥ pitā
- (BG 14.4)
Kṛṣṇa se "me yɛ abɔde nyinaa agya." Enti, ɛyɛ ne pɛ sɛ ɔbe ma yɛn asomdwoe ne anigye. ɛte sɛ nea agya no pɛ sɛ ne ba benya asetena pa na n'ani gye no; sa ara na Kṛṣṇa nso pɛ sɛ yɛn nyinaa ani gye na yenya asetena pa. Enti ɔba bere ano. (BG 4.7) Yadā yadā hi dharmasya glānir bhavati. Eyi ne botae a Kṛṣṇa de sian ba asase yi so no. Eyi nti wɔn a wɔye Kṛṣṇa, nkoa, Kṛṣṇa, n"asomfo no, wonni Kṛṣṇa som no mu akoten. wɔnso Kṛṣṇa som no mu yiye. Eyi ne Caitanya Mahāprabhu botae.
- āmāra ajñāya guru hañā tāra ei deśa
- yare dekha, tare kaha, 'kṛṣṇa'-upadeśa
- (CC Madhya 7.128)
Kṛṣṇa-upadeśa. Di asɛm a Kṛṣṇa aka wo Bhagavad-gītā mu no ho adanse. Eyi yɛ India ni biara n'asede. Caitanya Mahāprabhu se.
- bhārata-bhūmite manuṣya janma haila yāra
- janma sārthaka kari para-upakāra.
- (CC Adi 9.41)
Enti Indiafo, ɛse India fo sɛ wɔyɛ para-upakāra. ɛnsɛ sɛ Indiafo yɛ asisifo. Eyi nnyɛ Indiafo amamere. India aboakosem nyinaa kyerɛ para-upakāra. Bere bi a atwam no, na nipa fi ewiase afanan nyinaa ba India besua Nyamesɛm. Yesu Kristo mpo kɔɔ hɔ. Ebi fi China ne amanɔne bae. Eyi ye abakɔsɛm. ɛna yɛn werɛ afi yɛn ara yɛn agyapɛade. Eyi yɛ atirim ɔden. Ekuw kakraa tesɛ Kṛṣṇa nimdeɛ kuw yi abɔ apete wiase afanan nyinaa, Nanso India fo tirim yɛden, yɛn aban tirim yɛ den. Wɔani nnye ho. Eyi yɛ awerɛhowsɛm ma yɛn. Nanso ɛye Caitanya Mahāprabhu ahiasem. Ose, India ni biara, bhārata bhūmite manuṣya janma, sɛ w'awo no onipa yi de, ɔma Vedic nkyerɛkyerɛ yi nnyɛ nnyinaso mma no na ɔnfa mmɔ ɔbra pa. Na onni nkyerɛkyerɛ yi ho adanse wɔ wiase afanan nyinaa. Eyi ne para-upakāra no. Enti India betumi aye. Wɔre yɛ dedaw po. Enyiresi aborokyiri fo ɛne America mmerante yi, wodi nkyerɛkyerɛ yi ho adanse... Dabiara menya nkrataa dodow a edi adanse sɛ nkyerɛkyerɛ yi yɛ mfaso de ma wɔn. Nokware asɛm ni. ɛma owufo nya nkwa. Enti me srɛ Indiafo ne titiriw, ɔdeefo, Mesrɛ wo mmoa de ama kuw yi, na mpo, bɔ mmɔden ma wo ne ankoreankore biara bra ensi yiye. Eyi ne Kṛṣṇa botae, eyi nti na Kṛṣṇa bae. Meda mo ase papaapa.


text:
Samori Camara, PhD
Samori Camara yɛ Obibini asafo-nimdefoɔ, ɔkyerɛkyerɛfoɔ, ɔtwerɛfoɔ, abakɔsɛm nimdefoɔ, nnekyerɛ afotufoɔ a ɔsan yɛ badwam-kasafoɔ a ɔde Abibifahodie Adesua na ɛhyɛ n’asuafoɔ ne atiefoɔ nkuran. Camara hyɛɛ Kamali Adesuabea, a ɛyɛ Abibinyansa adesuabea aseɛ afe 2009. Ɔwiee n’abodin a ɛtwa toɔ no (PhD) wɔ amerikkka Abakɔsɛm wɔ Texas Suapɔn a ɛwɔ Austin afe 2011. Samori akyerɛ borɔfokasa, Abibifoɔ wɔ amerikkka ho abakɔsɛm wɔ ntoasoɔ adesuabea ne Dillard Suapɔn.
Other Members
Ọbádélé Kambon, PhD
Ọbádélé Kambon, PhD nyaa n’abodin a ɛtwa toɔ no (PhD) wɔ Gaana Suapon wɔ...


text:
Asafo no Asehyɛ
1M’adamfo pa Teofilo, me nhoma a edi kan a mekyerɛw wo no mu no, mekaa Yesu nnwuma a ɔyɛe, ne ne nkyerɛkyerɛ 2 kosi bere a Onyankopɔn bɛfaa no kɔɔ soro no ho asɛm. Ansa na wɔrebɛfa no akɔ soro no, ɔnam Honhom Kronkron tumi so kyerɛkyerɛɛ n’asuafo no. 3 Ne wusɔre akyi, ɔtenaa asase so adaduanan, yii ne ho adi mpɛn pii kyerɛɛ n’asuafo no de kyerɛɛ wɔn sɛ, ampa, ɔte ase. Ɔkaa Onyankopɔn ahenni ho asɛm nso kyerɛɛ wɔn.
4 Da bi a ɔne wɔn redidi no, ɔhyɛɛ wɔn se, “Mummfi Yerusalem, na montwɛn akyɛde a m’agya ahyɛ mo ho bɔ a maka ho asɛm akyerɛ mo no. 5 Yohane de, ɔde nsu na ɛbɔɔ asu, nanso mo de ɛrenkyɛ, wɔde Honhom Kronkron no bɛbɔ mo asu.”
Yesu Sorokɔ
6 Asuafo no nyinaa ne Yesu hyiaa mu no, wobisaa no se, “Awurade, bere yi mu na wode ahenni no bɛma Israel anaa?”
7 Yesu buaa wɔn se, “Ɛho nhia sɛ mubehu bere a Agya no nam ne tumi so ahyehyɛ ato hɔ no. 8 Na sɛ Honhom Kronkron no ba mo so a, mubenya tumi na moayɛ m’adansefo wɔ Yerusalem ne Yudea nyinaa ne Samaria kosi asase ano.”
9 Ɔkasa wiei no, asuafo no huu no sɛ ɔnam omununkum mu rekɔ soro na wɔanhu no bio. 10 Wogu so rehwɛ wim no, amonom hɔ ara, mmarima baanu bi a wɔhyehyɛ ntade fitafitaa begyinaa wɔn nkyɛn, 11 kae se, “Mo mmarima a mufi Galilea, adɛn nti na mugyina ha rehwɛ wim? Yesu a wɔafa no afi mo nkyɛn kɔ soro no, sɛnea osi kɔɔ soro no, saa ara na ɔbɛsan aba bio.”
Woyi Yuda Nanmusifo
12 Eyi akyi no, asuafo no fii Ngo Bepɔw no so baa Yerusalem. Efi Ngo Bepɔw no so ba Yerusalem no bɛyɛ borɔfokwansin fa. 13 Woduu hɔ no, wɔkɔɔ ɔdan bi a na ɛwɔ aborɔsan a na wɔte so mu. Nnipa a na wɔwɔ hɔ no ne: Petro, Yohane, Yakobo ne Andrea; Filipo, Toma, Bartolomeo, Mateo, Alfeo ba Yakobo, Simon Seloteni ne Yakobo ba Yuda. 14 Na saa asuafo yi nyinaa taa ne mmea bi te sɛ Yesu ne na Maria ne Yesu nnuammarimanom hyia bɔ mpae.
15 Nna kakraa bi akyi no, gyidifo no a wɔn dodow bɛyɛ sɛ ɔha aduonu no hyiae na Petro sɔre kasae se:
16 “Me nuanom, ɛsɛ sɛ nkɔm a Honhom Kronkron no nam David so hyɛ faa Yuda ho sɛ ɛnam no so na wɔbɛkyere Yesu no ba mu. 17 Yɛn a Yesu yii yɛn no, na Yuda nso ka yɛn ho wɔ ɔsom no mu. 18 Sika a Yuda nya fii ade bɔne a ɔyɛe no mu no wɔde tɔɔ asase wɔ faako a owui hɔ. Ɔtew bɛhwee fam maa ne mu paee maa n’ayamde tu guu so. 19 Nnipa a na wɔte Yerusalem nyinaa tee saa asɛm yi no, wɔtoo asase no din wɔ wɔn ankasa kasa mu se Hekeldama a ase kyerɛ ne sɛ, ‘Mogya Asase.’” 20 Petro toaa so kae se, “Wɔakyerɛw wɔ Dawid nnwom mu se, ‘Ne fi nna mpan, na ne som adwuma no obi mfa.’”
21 “Enti ɛsɛ sɛ yeyi nnipa a yɛne wɔn nantewee bere a na Yesu ne yɛn dii akɔneaba no nyinaa, 22 fi Yohane asubɔ adwuma no so de kosi bere a wɔfaa Yesu fii yɛn nkyɛn kɔɔ soro no, efisɛ, ɛsɛ sɛ saa nnipa no mu baako bɛka yɛn ho ne yɛn di Yesu wusɔre no ho adanse.
23 Woyii nnipa baanu. Ɔbaako din de Yosef a na wɔfrɛ no Barsaba, na wɔtaa nso frɛ no Yusto. Nea na ɔka ho no nso din de Matia. 24 Afei asuafo no bɔɔ mpae se, “Awurade, wunim obiara koma mu. Ɛno nti kyerɛ yɛn nnipa baanu yi mu nea woapaw no, 25 sɛ ommesi Yuda a wanya ne baabi kɔ no anan mu mmɛyɛ asomafodwuma no.”
26 Afei asuafo no bɔɔ wɔn so ntonto ma ɛbɔɔ Matia. Enti wɔfaa no kaa asomafo dubaako no ho.


text:
Onipa pa ahotɔ
1Kamfo Awurade! Nhyira nka nea odi Awurade ni, na ɔde anigye di ne mmara so.
2 Onipa pa mma benya tumi wɔ asase no so; wobehyira n’asefo. 3 N’abusuafo bɛyɛ adefo na wobedi yiye daa nyinaa. 4 Hann pue esum mu ma nnipa pa, wɔn a wɔyɛ ahummɔbɔ, atimmɔbɔ na wɔyɛ nokwafo no. 5 Nhyira nka obi a ne tirim yɛ mmerɛw wɔ bosea a ɔbɔ ho na ɔyɛ n’adwuma nokware mu. 6 Onipa pa ho nka mu da; wɔbɛkae no daa. Ne gyidi mu yɛ den na ɔde ne ho to Awurade so. 7 Ɔte asɛmmɔne a, ɛmmɔ no hu; ne gyidi mu yɛ den na ɔde ne ho to Awurade so. 8 Biribiara nhaw no na onsuro. Onim pefee sɛ obedi n’atamfo so nkonim. 9 Ne nsam yɛ mmerɛw wɔ ahiafo so na n’ayamye to ntwa da. Obenya tumi na wɔadi no ni. 10 Amumɔyɛfo hu eyi na wɔn bo fuw; wɔhwɛ no ɔtan so na wɔyera. Wɔn anidaso yera kora kora.


text:
Yohane 5 Nkwa Asem (NA-TWI)
Obubuafo bi ayaresa
5 Eyi akyi no, Yudafo afahyɛ bi nti, Yesu san kɔɔ Yerusalem. 2 Na ɔtare bi wɔ kurow no mu a wɔfrɛ no Betesda a na ɛbɛn kurow no ano pon kɛse bi a wɔfrɛ no Nguan Pon no. Na wɔabɔ apata ahorow anum atwa ho ahyia. 3 Saa apata yi ase na na ayarefo pii sɛ, anifuraefo, mpakye ne mmubuafo wɔ retwɛn sɛ Awurade bɔfo fi soro bɛba abɛfono nsu no. 4 Nea ɛte ne sɛ, sɛ ɔbɔfo no fono nsu no wie a, ɔyarefo a obedi kan atɔ nsu no mu no nya ayaresa.
5 Na ɔbarima bi ayare ada ɔtare no ho mfe aduasa awotwe. 6 Yesu hui sɛ wayare ada hɔ akyɛ no, obisaa no se, “Wopɛ sɛ wo ho yɛ wo den anaa?”
7 Ɔyarefo no buaa no se, “Me wura, sɛ ɔbɔfo no bɛfono nsu no a, minnya obi a ɔbɛma me so ato mu. Bere biara a mɛbɔ me ho mmɔden sɛ merekɔ nsu no mu no, obi di me kan.”
8 Yesu ka kyerɛɛ no se, “Sɔre! Bobɔw wo kɛtɛ na kɔ fie.” 9 Amonom hɔ ara ɔbarima no ho yɛɛ no den; ɔbobɔw ne kɛtɛ, fitii ase nantewee. Na saa da no yɛ homeda. 10 Yudafo mpanyin huu ɔbarima no sɛ ɔso ne kɛtɛ no, wɔn bo fuw yiye. Wobisaa no se, “Wunnim sɛ ɛnnɛ yɛ homeda na etia mmara sɛ wobɛsoa wo kɛtɛ anaa?”
11 Ɔbarima yi de ahopopo yii ne ho ano se, “Onipa a ɔsaa me yare no na ɔka kyerɛɛ me se, mensoa me kɛtɛ na menkɔ.”
12 Wɔtee saa no, wobisaa no se, “Hena ne saa onipa yi?”
13 Nso na nea ne ho yɛɛ no den no nnim Yesu. Afei nso na Yesu afi nnipa no mu kɔ. 14 Akyiri yi Yesu hyiaa ɔbarima yi wɔ asɔredan mu tuu no fo se, “Afei a wo ho ayɛ wo den yi, hwɛ yiye na woankɔyɛ bɔne bio amma biribi a ɛsen kan yare no amma wo so.”
15 Ɔbarima yi fii hɔ kɔka kyerɛɛ Yudafo mpanyin no se ɛyɛ Yesu na ɔsaa no yare no.
Ɔba no tumi
16 Yudafo mpanyin yi fitii ase tanee Yesu ani, efisɛ, wabu wɔn homeda mmara no so. 17 Yesu ka kyerɛɛ wɔn se, “M’agya yɛ adwuma bere biara, enti ɛsɛ sɛ me nso meyɛ adwuma bere biara.”
18 Saa asɛm a Yesu kae yi maa Yudafo mpanyin no bo fuwii, na wɔyɛɛ wɔn adwene sɛ wobekum no, efisɛ, na ɛnyɛ homeda mmara no nko na wabu so, na bio, ɔfrɛ ne ho sɛ Onyankopɔn Ba de kyerɛ sɛ ɔne Onyankopɔn yɛ pɛ.
19 Yesu ka kyerɛɛ wɔn se, “Ɔba no ntumi mfi ne pɛ mu nyɛ biribi na mmom ɔyɛ nea ohu sɛ n’agya yɛ no bi. 20 Efisɛ, Agya no dɔ Ɔba no na biribiara a Agya no yɛ no, ɔma Ɔba no hu. Na Ɔba no bɛyɛ nnwuma akɛse a ɛsen saa ɔbarima yi ayaresa yi ama mo ho adwiriw mo. 21 Na sɛnea Agya no nyan awufo no, saa ara nso na Ɔba no nyan awufo a ɔpɛ sɛ onyan wɔn no. 22 Afei koraa, m’agya mmu obiara atɛn. Ɔde saa atemmu tumi no ahyɛ Ɔba no nsa, 23 sɛnea ɛbɛyɛ a obiara bedi Ɔba no ni sɛnea wodi Agya no ni no. Obiara a onni Ɔba no ni no, nni Agya a ɔsomaa no no nso ni.
24 “Mereka nokware akyerɛ mo se: Obiara a otie me nsɛm na ogye nea ɔsomaa me no di no, wɔ nkwa a enni awiei. Wɔremmu no atɛn, efisɛ, wafi owu mu aba nkwa mu. 25 Mereka nokware bio se, bere bi reba na mpo saa bere no anya aba a awufo bɛte Onyankopɔn Ba no nne na wɔn a wɔte ne nne no benya nkwa. 26 Sɛnea Agya no yɛ nkwamafo no, saa ara nso na wama ne Ba no tumi ama wayɛ nkwamafo. 27 Wama Ɔba no tumi a ɔde bu atɛn, efisɛ, ɔno ne Onipa Ba no. 28 Mommma saa asɛm yi nnyɛ mo nwonwa, efisɛ, bere bi reba a awufo a wɔwɔ wɔn damoa mu mpo bɛte me nne, 29 na wɔasɔresɔre. Wɔn a wɔayɛ papa no benyan atena nkwa mu na wɔn a wɔayɛ bɔne no nso, wɔabu wɔn fɔ.
30 “Merentumi mfi m’ankasa me tumi mu nyɛ biribiara; asɛm a Onyankopɔn aka akyerɛ me no so na migyina bu atɛn. Ɛno nti, atɛn a mibu no yɛ nokware.
Yesu ho adansedi
31 “Sɛ me ara midi me ho adanse a, m’adansedi no nni mu. 32 Na obi wɔ hɔ a odi me ho adanse a minim sɛ n’adanse a odi fa me ho no yɛ nokware. 33 Moasoma nnipa akɔ Yohane nkyɛn na wadi adanse a ɛyɛ nokware. 34 Nnipa adansedi ho nhia me ansa na moahu onipa ko a meyɛ. Na mmom meka Yohane adanse a odii no kyerɛ mo sɛnea ɛbɛyɛ na Onyankopɔn begye mo nkwa. 35 Yohane nsɛm a ɔkae a ɛte sɛ kanea a wɔasɔ na ɛhyerɛn no maa mo ani gyei. 36 Me nnwuma a m’agya de ama me sɛ menyɛ no di me ho adanse sen adanse a Yohane di faa me ho no. 37 Ɛwom sɛ munhuu Agya no anim da na montee ne nne nso da nanso wadi me ho adanse. 38 Na n’asɛm no nso momfa nsie mo tirim, efisɛ, munnye me a ɔsomaa me no nni.
39 “Musua Kyerɛwsɛm no efisɛ, mugye di sɛ ɛno na ɛbɛma mo anya nkwa a enni awiei. Nanso saa Kyerɛwsɛm koro no ara di me ho adanse! 40 Eyi nyinaa akyi no, mompɛ sɛ moba me nkyɛn na moanya nkwa!
41 “Menhwehwɛ nnipa anim anuonyam. 42 Minim nnipa ko a moyɛ. Minim sɛ munni Onyankopɔn ho dɔ. 43 Mebaa m’agya din mu nanso moannye me. Nanso sɛ obi ba wɔ ɔno ara ne din mu na ɔbɛyɛ nea ɔpɛ a, ɛno de, mugye no. 44 Mopɛ sɛ nnipa kamfo mo mmom sen sɛ Onyankopɔn bɛkamfo mo. Ɛbɛyɛ dɛn na moagye me adi?
45 “Ɛnyɛ me na mɛka asɛm bi atia mo Agya no anim na mmom ɛyɛ Mose a mode mo ani too ne mmara so sɛ ɛno na monam so bɛkɔ Onyankopɔn Ahenni mu no. 46 Sɛ mugyee Mose dii a, anka me nso mubegye me adi, efisɛ, nsɛm a ɔkyerɛwee no di me ho adanse. 47 Na esiane sɛ moannye nsɛm a ɔkyerɛwee no anni no nti, ɛnyɛ nwonwa sɛ munnye me nni.”


text:
Yehowa Adansefo awofo na ɛtetee no (n’agya yɛɛ asafo mu panyi). Tammie nyaa ahotoso sɛ ɔwɔ nokware som biako nkutoo no mu. Ɔyɛɛ daa akwanpae wɔ ne mfe aduasa mu (ɔde nnɔnhwerew bɛyɛ aduokrɔn ɔsram biara yɛe asɛmpaka adwuma, obuui akontaa a ɛkyerɛɛ sɛ ɔne nnipa du (10) suae Bible na afei nso ɔde Ɔwɛn Aban nsɛmma nhoma ne nhoma ɔha (100) ma ɔsram biara mu, ɔmae mmuae na ɔyɛe ɔyɛkyerɛ ahorow wɔ Teokrase Ɔsom Sukuu mu bere a na woadi mfe ason (7). N’abusua ne ne nnamfo buu no sɛ Yehowa adansefo nyinaa nhwɛso, kosii bere a ɔdɔ a ɛwɔ anohyeto no baa n’awiei maa biabiara a ɛwɔ n’asetram sɛe. Yesu mu nkutoo na Tammie huui nea wɔahwehwɛ bere tenteenten.
This post is also available in: Spanish Portuguese Czech Italian Russian Borɔfo


text:
BIBLE MU AKORADE | NNWOM 1-10
Di Yesu, Onyankopɔn Ba No Ni na Ama Asomdwoe Atena Wo ne Yehowa Ntam
Wɔhyɛɛ nkɔm sɛ wɔbɛtan Yehowa ne Yesu
2:1-3
Wɔhyɛɛ nkɔm sɛ amanaman no rennye Yesu tumidi ntom, mmom no, wɔde wɔn adwene besi wɔn ankasa tumidi so
Saa nkɔmhyɛ yi baa mu bere a na Yesu wɔ asase so no, na ɛnnɛ nso ɛrenya mmamu kɛse
Odwontofo no kae sɛ amanaman no keka nsɛnhunu, kyerɛ sɛ wɔn botae yɛ ɔkwa na ɔkwan biara so no wɔn nsa besi fam
Wɔn a wodi Ɔhene a Yehowa asra no no ni nko ara na wobenya nkwa
2:8-12
Wɔbɛsɛe wɔn a wɔsɔre tia Ɔhene Mesia no nyinaa
Obiara a odi Yesu, Ɔba no, ni no betumi anya ahobammɔ ne asomdwoe


text:
MMOA A WƆDE MA ABUSUA NO | MMƆFRA NTETEEƐ
Wo ba di atorɔ?
ƆHAW NO
Fa no sɛ wowɔ dan mu ɛnna wo ba a wadi mfie nnum redi agorɔ wɔ ɛdan foforɔ mu. Prɛko pɛ na wotee sɛ biribi abɔ. Enti wotuu mmirika kɔhwɛɛ wo ba no, na wohunuu sɛ glass a nhwiren hyem no abɔ ɛnna wo ba no gyina ho. Wo ara wohwɛ n’anim a wohunu sɛ ɔno ara na ɛbɔɔ no.
Wohwɛɛ n’anim bisaa no sɛ, “Hɛ, wo na wobɔɔ glass no?”
W’ano ansi koraa na ɔyii ano sɛ, “Dabi! Mama ɛnyɛ mea!”
Ɛnyɛ wei ne berɛ a ɛdi kan a wo ba a wadi mfie nnum no adi atorɔ akyerɛ wo. Ɛsɛ sɛ asɛm no ha wo anaa?
DEƐ ƐSƐ SƐ WOHUNU
Atorɔ biara nyɛ. Bible ka sɛ Yehowa Nyankopɔn kyi “atorɔ kɛtrɛma.” (Mmebusɛm 6:16, 17) Mose Mmara no kyerɛɛ sɛ, sɛ obi daadaa ne yɔnko anaa ɔdi adansekunumu tia no a, ɛsɛ sɛ wɔtwe n’aso paa.
Atorɔ nyinaa nyɛ pɛ. Atorɔ bi wɔ hɔ a ɛyɛ hu paa; wɔde sɛe nkurɔfoɔ din. Obi nso wɔ hɔ a ehu na ɛma ɔdi atorɔ; ebia ɔmpɛ sɛ n’ani bɛwu anaa yɛbɛtwe n’aso. (Genesis 18:12-15) Ɛwom, atorɔ nyinaa nyɛ na ɛnsɛ sɛ yɛsosɔ so, nanso atorɔ bi yɛ hu sene bi. Sɛ wo ba twa atorɔ a, hwɛ ne mfie ne deɛ enti a ɔtwaa atorɔ no.
Wo ba nkwadaaberɛ mu ara na ɛsɛ sɛ woboa no. Ɔbenfoɔ bi kaa sɛ, “Adeɛ a ɛhia paa sɛ wode dua wo ba mu ne sɛ ɔbɛka nokorɛ a ɔnsuro akyire. Obi wɔ wo mu ahotosoɔ a, ɛnna ɔne wo bɔ. Wotwa no atorɔ pɛ a, na ahotosoɔ a ɔwɔ wɔ wo mu nyinaa atu ayera.” *
Mma w’akoma nntu. Wo ba di atorɔ a, ɛnkyerɛ sɛ wasi porɔeɛ kwan so. Kae Bible mu asɛm yi: “Agyimisɛm kyekyere abɔfra akoma ho.” (Mmebusɛm 22:15) Mmɔfra bi wɔ hɔ a, wɔn agyimisɛm ara ne sɛ wɔbɛdi atorɔ; ebia wɔtwa torɔ de dwane asotwe. Abɔfra yɛ saa a, deɛ wobɛyɛ wɔ ho ne asɛm no.
DEƐ WOBƐTUMI AYƐ
Hunu deɛ enti a wo ba twa torɔ. Ɔsuro sɛ wobɛtwe n’aso? Anaa ɔmpɛ sɛ ɔbɛyɛ biribi ama aha wo? Sɛ wo ba tumi bɔ ne tirim keka nsɛm kyerɛ ne nnamfo a, ɛbɛtumi aba sɛ ɔyɛ akwadaa nti ɔnnim deɛ ɔrekeka. Sɛ wobɛtumi aboa wo ba paa a, gye sɛ wohunu deɛ enti a ɔtwa atorɔ.
Ɛtɔ da a mmisa no asɛm, ka deɛ woahunu. Wo deɛ san hwɛ asɛm a yɛkaa no ahyɛaseɛ no. Maame no ara nim sɛ ne ba no na ɛbɔɔ glass no nso ɔbisaa no sɛ: “Hɛ, wo na wobɔɔ glass no?” Akwadaa no anka nokorɛ; ebia na ɔsuro sɛ ne maame bɛhwe no. Mmom deɛ anka ɛsɛ sɛ maame no ka ne sɛ: “Oo woabɔ glass no!” Sɛ maame no ammisa no, ɛnna ɔkaa deɛ wayɛ no kyerɛɛ no a, anka biribiara mma akwadaa no tirim sɛ ɔntwa torɔ; mmom anka maame no bɛboa ne ba no ama wasua sɛdeɛ yɛka nokorɛ.
Akwadaa no ka nokorɛ a, kamfo no. Akwadaa biara pɛ sɛ ɔyɛ adeɛ a ɛbɛma n’awofoɔ ani agye, enti boa no ma ɔntumi nyɛ deɛ ɛwɔ n’akomam. Ma akwadaa no nhunu sɛ nokorɛdie yɛ suban pa a ɛka abusua bom, enti wohwɛ kwan paa sɛ ɔbɛka nokorɛ.
Ma akwadaa no nte aseɛ sɛ, sɛ ɔdi torɔ a, obiara nnye no nni bio, na sɛ ɛba saa a, ɛbɛkyɛ paa ansa na obi asan agye no adi. Enti sɛ ɔyɛ adepa a, kamfo no; ɛno na ɛbɛboa no ama waka nokorɛ. Wobɛtumi aka biribi sɛ, “Woka nokorɛ saa a, na m’ani agye.”
Twa sa pa ma wo ba. Sɛ obi pɛ sɛ ɔne wo kasa wɔ telefon so na woka kyerɛ wo ba sɛ “Ka kyerɛ no sɛ menni hɔ” anaa wompɛ sɛ wokɔ adwuma na wotwa torɔ ka sɛ, “Meyare” a, ɛbɛyɛ dɛn na wo ba aka nokorɛ?
Fa Bible yɛ adwuma. Bible afotusɛm ne nnipa a wɔn ho nsɛm wom no ma yɛhunu sɛ nokorɛdie ho hia. Yehowa Adansefoɔ wɔ nwoma bi, wɔato din Suasua Ɔkyerɛkyerɛfo Kɛse No. Saa nwoma no bɛtumi aboa wo ama wode Bible afotusɛm atete wo ba. Etire 22 no, asɛm a ɛda so ne “Nea Enti a Ɛnsɛ sɛ Yedi Atoro.” (Yɛde emu nsɛm no bi aba adaka mu wɔ ha. Yɛato din “ Nwoma a Wobɛtumi De Aboa Wo Ba.”)
^ nky. 11 Nwoma a ɛfiri mu ne, No: Why Kids


text:
NSƐM A WƆBISABISA | ƆBENFO GENE HWANG
Nkontaabufoɔ Bi Kyerɛkyerɛ Ne Gyidi Mu
Wɔwoo Ɔbenfo Gene Hwang afe 1950 wɔ Taiwan kuro bi a wɔfrɛ no Tainan mu. Ɔyɛ obi a wakwadare nkontaabu mu, na ɔkyerɛɛ adeɛ wɔ National Chung Cheng Suapɔn mu wɔ Taiwan ne Cornell Suapɔn mu wɔ U.S.A. Ɔka nkontaabu mu akukudam a wɔagye din paa no ho, na ɛnnɛ mpo ɔda so ara de ne nimdeɛ yɛ adwuma. Bere a ɔyɛ aberanteɛ no, na ɔgye di sɛ ɛnyɛ Onyankopɔn na ɔbɔɔ adeɛ na mmom nneɛma nyinaa baa kɛkɛ. Nanso akyiri yi n’adwene sesaeɛ. Nyan! kyerɛwfo bisaa no adwuma a ɔyɛ ne ɔsom a ɔwom.
Woyɛ aberanteɛ no, dɛn na wosuaeɛ?
Wɔkyerɛkyerɛɛ me wɔ sukuu sɛ ɛnyɛ Onyankopɔn na ɔbɔɔ adeɛ, nanso wɔankyerɛ nea ɛyɛe a nkwa baeɛ. M’awofo de wɔn ho kɔhyɛɛ Taofo som mu. Metiee Taofo nkyerɛkyerɛ na mebisaa akyerɛkyerɛfo no nsɛm pii. Nanso mmuaeɛ a wɔde maa me no pii ansen m’asom.
Dɛn na ɛmaa wosuaa nkontaabu kɔɔ akyi saa?
Mekɔ sukuu no, na m’ani gye nkontaabu ho paa. Enti meduu suapɔn no, mesuaa ho ade kɔɔ akyi. Nea ɛma nkontaabu yɛ me anika koraa ne sɛ ɛyɛ kwantiaa bi a yɛde kyerɛkyerɛ biribi mu.
Ɛyɛɛ dɛn na w’ani bɛgyee Bible ho?
Afe 1978 mu no, me yere Jinghuei ne Yehowa Adansefo fii ase suaa Bible. Ɛtɔ da a na metie wɔn nkyerɛkyerɛ no bi. Saa bere no na yɛwɔ United States. Afei ara na na me yere Jinghuei anya nyansahu mu abasobɔde. Ná me nso meresua nkontaabu wɔ Purdue Suapɔn mu wɔ Indiana.
Ná wohu Bible sɛn?
Bere a mekenkan Bible no, mehuu sɛnea wɔsiesiee asase no maa nnipa, na m’ani gyee ho paa. Mebɛhuu sɛ nnansia a Genesis nwoma no ka sɛ wɔde bɔɔ ade no mu da hɔ; ɛnyɛ anansesɛm. * Ɛno mpo no, mannye anni sɛ obi na ɔbɔɔ adeɛ.
Adɛn ntia?
Sɛ megye di sɛ Ɔbɔadeɛ bi wɔ hɔ a, ɛbɛyɛ te sɛ nea merepo ɔsom a wɔde twaa me funuma
Ná mempɛ sɛ mɛpo nea m’awofo de akyerɛkyerɛ me. Sɛ megye di sɛ Ɔbɔadeɛ bi wɔ hɔ a, ɛbɛyɛ te sɛ nea merepo ɔsom a wɔde twaa me funuma. Efisɛ Taofo kyerɛkyerɛɛ me sɛ Onyankopɔn anaa Ɔbɔadeɛ biara nni hɔ.
Ɛyɛɛ dɛn na afei wosesaa w’adwene?
Bere biara a mɛdwene nkwa ho no, mehu sɛ ɛnyɛ ade ketewa. Mehu sɛ nea ɛdii kan bae no amma kwa. Sɛ yɛbɛyɛ nhwɛso a, ɛsɛ sɛ adeɛ a nkwa wom tumi yɛ ne sɛso. Nanso sɛ wei bɛyɛ yie a, ɛsɛ sɛ ɛnya nneɛma bi a ɛbɛma atumi ayɛ ne sɛso. Nkwaboaa biara hia biribi te sɛ dan kɛse bi a mfidie ahorow ahorow wom a ebiara yɛ n’adwuma kama. Ɛnneɛ ɛbɛyɛ dɛn na biribi a nkwa nnim adan abɛyɛ abɔde a nkwa wom prɛko pɛ? Obi a menim nkontaabu deɛ, na ɛyɛ den sɛ mɛte wei ase. Efisɛ nneɛma ntumi mma kɛkɛ saa.
Ɛdeɛn na ɛma wohwehwɛɛ Yehowa Adansefo nkyerɛkyerɛ mu?
Mfiase no, na Yehowa Adansefo ne me sua adeɛ nkakrankakra nanso na menkentene me ho. Afe 1995 mu no, mekɔɔ Taiwan, na yareɛ bi kɔbɔɔ me wɔ hɔ. Ná me yere wɔ United States, enti na obiara nni hɔ a ɔbɛhwɛ me. Me yere frɛɛ Yehowa Adansefo a wɔwɔ Taiwan. Wɔbɛtoo me sɛ meda ayaresabea mantwea baabi. Mpa a ɛde mpa koraa na mennya bi nna so. Adansefo no mu baako kɔpɛɛ hotɛl bi maa me. Daa na ɔbɛsra me, na akyiri yi ɔde me kɔɔ ayaresabea foforo kɔhwɛɛ me yareɛ.
Nea Yehowa Adansefo no yɛe no kaa me paa. Nokwasɛm ni, medwenee nneɛma a na wɔadi kan ayɛ ama m’abusua no ho paa. Adansefo no gyidi ma wɔyɛ soronko koraa. Enti me ne wɔn suaa Bible bio. Afe a ɛdi hɔ no ara na mebɔɔ asu.
Enti w’adwuma ne wo gyidi hyia?
Aane! Nnansa yi ara mede me nimdeɛ aboa nyansahufo ama wɔayɛ nkwammoaa ho nhwehwɛmu. Wei ama m’ate adebɔ ase yie, na mahu sɛ Ɔbɔadeɛ no nyansa mu dɔ.
Wobɛtumi ama nhwɛso baako?
Wo deɛ yɛnhwɛ sɛnea abɔde tumi yɛ ne sɛso. Abɔde bi wɔ hɔ a, ɛnyɛ nini nyɛ bereɛ. Ɛwɔ nkwammoaa baako pɛ, na ɛwɔ hɔ a na emu akyɛ mmienu. Nanso mmoa ne nnua pii deɛ, anini ne abereɛ hyia ansa na wɔanya wɔn sɛso. Adɛn nti na wei yɛ nwonwa?
Yɛadi kan ahu sɛ abɔde bi wɔ hɔ a ɛno ara na ɛkyɛ ne mu nya ne sɛso. Ɛnneɛ ɛbɛyɛ dɛn na abɔde a ɛte saa atumi adanedane ara abɛyɛ aboa a ɛhia anini ne abereɛ ansa na anya ne sɛso? Sɛ anini ne abere hyia a, nea ɛkeka bom ma wɔnya wɔn sɛso no yɛ nwonwa araa ma ɛyɛ den sɛ wɔn a wɔnnye nni sɛ Onyankopɔn na ɔbɔɔ adeɛ no bɛtumi akyerɛkyerɛ mu. Wei ma mehu sɛ Onyankopɔn na ɔde ne nyansa yɛɛ ne nyinaa.
^ nky. 11 Wopɛ sɛ wohu mmere a wɔde bɔɔ adeɛ no ho nsɛm pii a, hwɛ nwoma a wɔato din Was Life Created? Yehowa Adansefo na wɔtintimiiɛ. Ɛsan wɔ www.jw.org.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Samuel 2:1-32
2 Ɛbae sɛ eyi akyi no, Dawid bisaa Yehowa+ sɛ: “Memforo nkɔ Yuda nkurow no bi mu anaa?” Na Yehowa ka kyerɛɛ no sɛ: “Foro kɔ.” Na Dawid san bisae sɛ: “Ɛhe na memforo nkɔ?” Na ɔkae sɛ: “Kɔ Hebron.”+2 Ɛnna Dawid foro kɔe, ɔne ne yerenom baanu no, Yesreelni Ahinoam+ ne Abigail,+ Karmelni Nabal yere no.3 Na Dawid de mmarima+ a wɔka ne ho no nso kɔe, obiara ne n’abusua, na wɔkɔtenatenaa Hebron nkurow mu.4 Ɛnna Yuda+ mmarima baa hɔ bɛsraa+ Dawid ngo sii no Yuda fie so hene.+Na wɔbɛka kyerɛɛ Dawid sɛ: “Yebes-Gileadfo na wosiee Saul.”5 Enti Dawid tuu abɔfo kɔɔ Yebes-Gileadfo+ nkyɛn kɔka kyerɛɛ wɔn sɛ: “Yehowa nhyira mo+ sɛ moayɛ mo wura Saul adɔe+ sɛɛ, na moasie no.+6 Na afei Yehowa ne mo nni no adɔe+ ne nokwaredi so, na me nso me ne mo bedi no papayɛ mu, sɛ́ moayɛ eyi nti.+7 Enti monhyɛ mo nsam den na munnya akokoduru,+ efisɛ mo wura Saul awu, na me na Yuda fie asra me ngo de me asi wɔn so hene.”+8 Afei Saul asraafo no sahene, Ner ba Abner,+ faa Saul ba Is-Boset,+ na ɔde no twa kɔɔ Mahanaim,+9 na osii no hene wɔ Gilead+ ne Asurifo ne Yesreel+ ne Efraim+ ne Benyamin+ ne Israel nyinaa so.10 Saul ba Is-Boset bedii Israel so hene no, na wadi mfe aduanan, na odii hene mfe abien. Yuda fie+ nko na wodii Dawid akyi.11 Nna dodow a Dawid de dii Yuda fie so hene wɔ Hebron no yɛ mfe ason ne asram asia.+12 Akyiri yi, Ner ba Abner ne Saul ba Is-Boset nkoa fii Mahanaim+ kɔɔ Gibeon.+13 Na Seruia+ ba Yoab+ ne Dawid nkoa nso fii adi, na akyiri yi wɔn nyinaa kohyiae wɔ Gibeon ɔtare no ho; wɔtenatenaa ase, eyinom wɔ ɔtare no fã ha, na eyinom nso wɔ ɔtare no fã ha.14 Afei Abner ka kyerɛɛ Yoab sɛ: “Yɛmma mmerante no nsɔre ɛ, na wɔmfa nsi ani mma yɛnhwɛ.” Ɛnna Yoab kae sɛ: “Wɔnsɔre ɛ.”15 Enti wɔsɔre kan wɔn ho, na wokohyiae; Benyamin ne Saul ba Is-Boset+ nkurɔfo yɛ dumien, na Dawid asomfo nso yɛ dumien.16 Sɛ oyi so ne yɔnko ti a, na ɔde ne nkrante awɔ ne mfem, na wɔn nyinaa atotɔ prɛko. Na wɔbɛfrɛɛ hɔ Helkat-Hasurim a ɛwɔ Gibeon.+17 Na ntɔkwaw no mu yɛɛ den yiye saa da no, na Abner+ ne Israel mmarima dii nkogu wɔ Dawid nkoa no anim.18 Saa bere no, na Seruia+ mmabarima baasa no, Yoab+ ne Abisai+ ne Asahel+ wɔ hɔ; ná Asahel nan ase yɛ hare sɛ adowa+ a ɔwɔ wuram.19 Na Asahel tu sãã Abner, na wampɛ sɛ ɔman fi Abner akyi kɔ nifa anaa benkum.20 Ɛnna Abner twaa n’ani hwɛɛ n’akyi kae sɛ: “Ɛyɛ wo Asahel anaa?” Na obuae sɛ: “Ɛyɛ me.”21 Ɛnna Abner ka kyerɛɛ no sɛ: “Fa w’ani kyerɛ nifa anaa benkum kɔkyere mmerante no biako na yi+ nea wubenya wɔ ne ho biara fa.” Nanso Asahel ampɛ sɛ ogyae n’akyi di.22 Ɛnna Abner san ka kyerɛɛ Asahel sɛ: “San fi m’akyi kɔ. Dɛn nti na woreyɛ ama mabɔ wo ahwe fam yi?+ Anka mɛyɛ dɛn apagyaw m’ani ahwɛ wo nua Yoab?”23 Nanso wampɛ sɛ ɔsan. Enti Abner de ne peaw no ti wɔɔ ne yam+ ma peaw no puee n’akyi, na ɔhwee fam wui ɛhɔ ara. Na ɛbae sɛ obiara du faako a Asahel hwee fam wui no a, na wagyina hɔ.+24 Ɛnna Yoab ne Abisai tiw Abner. Owia rekɔtɔ no, wobeduu Amma koko a ɛda Gia anim, Gibeon+ sare so kwan so no so.25 Na Benyaminfo no boaboaa wɔn ho ano gyinaa Abner akyi, na wɔyɛɛ kuw biako kogyinaa koko bi atifi.26 Ɛnna Abner frɛɛ Yoab kae sɛ: “Enti nkrante bedi nam+ daa? Wunnim sɛ awerɛhow na ɛde bɛba?+ Ɛnde da bɛn na wobɛka akyerɛ nnipa no sɛ wɔnsan mfi wɔn nuanom akyi?”+27 Ɛnna Yoab kae sɛ: “Sɛ́ nokware Nyankopɔn te ase yi,+ sɛ woankasa+ a, anka gye anɔpa na nnipa no bɛsan, ama obiara agyae ne nua akyidi.”28 Enti Yoab hyɛn abɛn+ no, na nkurɔfo no nyinaa gyinae, na wɔantiw Israel bio, na wɔanko bio.29 Abner ne ne mmarima nso siim kɔfaa Araba+ anadwo no nyinaa, na wokotwaa Yordan,+ na wɔnantew faa bon no mu nyinaa kopuee Mahanaim.+30 Yoab de, ɔsan fii Abner akyi, na ɔboaboaa nnipa no nyinaa ano. Ná wɔahwere Dawid nkoa no mu nnipa dunkron ne Asahel.31 Dawid nkoa no kunkum Benyaminfo ne Abner nkurɔfo no; mmarima ahasa aduosia na wowuwui.+32 Na wɔfaa Asahel+ kosiee no ne papa amusiei+ wɔ Betlehem.+ Ɛnna Yoab ne ne mmarima no nantew anadwo no nyinaa, na ade kyee wɔn wɔ Hebron.+


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Samuel 9:1-27
9 Ná Benyamin aseni bi wɔ hɔ a ne din de Kis,+ Abiel ba, Seror ba, Bekorat ba, Afiya ba; ná ɔyɛ Benyaminni+ ɔdefo.+2 Ná ɔwɔ ɔbabarima bi a ne din de Saul,+ aberante a ne ho yɛ fɛ a Israelni biara nni hɔ a ɔsen no ahoɔfɛ mu; efi ne mmati rekɔ no, na ɔware sen obiara, ɔman no mu.+3 Saul papa Kis mfurum+ yerae. Enti Kis ka kyerɛɛ ne ba Saul sɛ: “Mesrɛ wo, fa asomfo no biako ka wo ho, na sɔre kɔhwehwɛ mfurum no.”4 Na ɔfaa Efraim+ mmepɔw so kɔfaa Salisa+ asase so, nanso wɔanhu wɔn. Afei wokotwaam Saalim asase so, nanso na wonni hɔ. Na ɔkɔfaa Benyaminfo asase so, nanso wɔanhu wɔn.5 Bere a wokoduu Suf asase so no, Saul ka kyerɛɛ ne somfo a ɔka ne ho no sɛ: “Bra ma yɛnsan nkɔ na me papa annyae mfurum no akyidi ammedwen yɛn mmom ho.”+6 Ɛnna ɔka kyerɛɛ no sɛ: “Hwɛ! Onyankopɔn nipa+ bi wɔ kurow yi mu, na ɔwɔ nidi paa. Asɛm biara a ɔka ba mu.+ Ma yɛnkɔ hɔ seesei ara. Ebia ɔbɛkyerɛ yɛn ɔkwan a yɛmfa so.”7 Ɛnna Saul ka kyerɛɛ ne somfo no sɛ: “Sɛ yɛkɔ a, dɛn na yɛde bɛkɔ akɔma ɔbarima no?+ Paanoo a ɛwɔ yɛn nneɛma mu asa, na hwee nni hɔ a yɛde bɛkyɛ+ nokware Nyankopɔn nipa no. Dɛn na yɛwɔ?”8 Na ɔsomfo no san ka kyerɛɛ Saul sɛ: “Hwɛ! Mikura dwetɛ dwetɛbona+ abupɛn anan mu biako; metumi de ama nokware Nyankopɔn nipa no na wakyerɛ yɛn faako a yɛmfa.”9 (Sɛ kan no na ɔbarima yi rekobisa Onyankopɔn hɔ ade wɔ Israel a, anka nea ɔbɛka ne sɛ: “Ma yenkohu ɔdehwɛfo+ no.” Nea wɔfrɛ no odiyifo nnɛ no, kan no, na wɔfrɛ no ɔdehwɛfo.)10 Ɛnna Saul ka kyerɛɛ ne somfo no sɛ: “Nea woaka no ye.+ Bra ma yɛnkɔ.” Na wɔkɔɔ kurow a nokware Nyankopɔn nipa no wom no mu.11 Bere a wɔreforo akɔ kurow no mu no, wohuu mmabaa bi sɛ wɔrekɔsaw nsu.+ Ɛnna wobisaa wɔn sɛ: “Ɛha na ɔdehwɛfo+ no wɔ anaa?”12 Ɛnna wɔka kyerɛɛ wɔn sɛ: “Ɔwɔ ha. Hwɛ! Ɔwɔ mo anim. Monka mo ho efisɛ waba kurom ha nnɛ, na ɔman no wɔ afɔre bi bɔ+ wɔ sorɔnsorɔmmea+ hɔ nnɛ.13 Sɛ mudu kurow no mu ara pɛ a, mubehu no ansa na wakɔ sorɔnsorɔmmea hɔ akodidi; ɔman no rennidi kosi sɛ ɔbɛkɔ hɔ, efisɛ ɔno na ohyira afɔre so.+ Ohyira so wie ansa na wɔn a wɔafrɛ wɔn aba no adidi. Enti momforo nkɔ, efisɛ ɔno de, bere yi mu ara na mubehu no.”14 Na wɔforo kɔɔ kurow no mu. Bere a wɔreyɛ adu kurow no mu no, hwɛ, na Samuel refi adi abehyia wɔn aforo akɔ sorɔnsorɔmmea hɔ.15 Da a ade rebɛkye ama Saul aba no, Yehowa yii Samuel asotiw+ sɛ:16 “Ɔkyena saa bere yi mɛsoma ɔbarima bi a ofi Benyamin+ asase so aba wo nkyɛn, na sra no ngo+ na fa no si me man Israel so panyin; ɔno na obegye me man afi Filistifo nsam,+ efisɛ mahu me man amanehunu, na wɔn sufrɛ abedu me nkyɛn.”+17 Na Samuel huu Saul, na Yehowa ka kyerɛɛ no sɛ: “Ɔbarima a meka kyerɛɛ wo sɛ, ‘Oyi na obedi me man so’ no ni.”+18 Na Saul twiw bɛn Samuel wɔ kurow pon no ano, na ɔkae sɛ: “Mesrɛ wo ka kyerɛ me, ɛhe na ɔdehwɛfo no fie wɔ?”19 Ɛnna Samuel buaa Saul sɛ: “Mene ɔdehwɛfo no. Foro di m’anim kɔ sorɔnsorɔmmea hɔ, na mo ne me bedidi nnɛ+ na anɔpa magya mo kwan, na nea ɛwɔ wo komam nyinaa, mɛka akyerɛ wo.+20 Wo mfurum a wɔyerae nnɛ nnansa no,+ mfa wo koma nkɔ+ wɔn so, efisɛ wɔahu wɔn. Na hena na Israel nneɛma pa nyinaa wɔ no?+ Ɛnyɛ wo ne wo papa fie nyinaa dea?”21 Ɛnna Saul kae sɛ: “Me de, meyɛ Benyaminni; ɛnyɛ Israel mmusuakuw+ mu ketewa+ no mu na mifi? Na Benyamin abusuakuw mu mmusua nyinaa no, ɛnyɛ m’abusua ne ketewa koraa?+ Enti adɛn na woka saa asɛm yi kyerɛ me?”+22 Afei Samuel faa Saul ne ne somfo no, na ɔde wɔn baa adidibea hɔ, na ɔde wɔn tenaa beae titiriw+ wɔ wɔn a wɔafrɛ wɔn no mu; ná wɔyɛ mmarima bɛyɛ aduasa.23 Akyiri yi, Samuel ka kyerɛɛ oduannoafo no sɛ: “Fa nankum a mede maa wo a meka kyerɛɛ wo sɛ, ‘Fa sie’ no bra.”24 Ɛnna oduannoafo no kɔfaa ne srɛ ne nea etua so no, na ɔde besii Saul anim. Na ɔka kyerɛɛ no sɛ: “Nea wɔde siei no ni. Fa si w’anim. Di, efisɛ wɔde asie ama wo abɛpem bere a wɔahyɛ yi na ama wo ne wɔn a wɔafrɛ wɔn no adidi.” Enti Saul ne Samuel didii saa da no.25 Wowiei no, wosian fii sorɔnsorɔmmea+ hɔ kɔɔ kurow no mu, na ɔne Saul kasae, ɔdan atifi.+26 Afei wɔsɔree anɔpahema, na ade rekye no, Samuel frɛɛ Saul ɔdan atifi hɔ sɛ: “Sɔre, na minnya wo kwan.” Ɛnna Saul sɔree, na wɔn baanu nyinaa, ɔne Samuel, fii adi.27 Bere a wɔresian afi kurow no mu no, Samuel ka kyerɛɛ Saul sɛ: “Ka kyerɛ ɔsomfo+ no sɛ ɔmmɛsen nni yɛn anim nkɔ”—enti ɔbɛsen kɔe—“na wo de, gyina hɔ na menka asɛm a Onyankopɔn aka no nkyerɛ wo.”


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Asomafo Nnwuma 6:1-15
6 Afei nna yi mu a na asuafo no redɔɔso no, Yudafo a wɔka Hela kasa+ no nwiinwii hyɛɛ Yudafo a wɔka Hebri kasa no, efisɛ na wɔabu wɔn ani agu wɔn akunafo so wɔ aduan a wɔkyekyɛ no daa no mu.+2 Enti dumien no frɛɛ asuafokuw no ka kyerɛɛ wɔn sɛ: “Ɛmfata sɛ yebegyaw Onyankopɔn asɛm hɔ akɔkyekyɛ aduan wɔ apon so.+3 Enti anuanom, mo ankasa monhwehwɛ+ mo mu mmarima baason a mubetumi adi wɔn ho adanse, nnipa a honhom ne nyansa ayɛ wɔn mã,+ na yɛmfa wɔn nsisi adwuma a ɛho hia yi so;4 na yɛn de yebetu yɛn ho asi hɔ ama mpaebɔ ne Onyankopɔn asɛm no nkyerɛkyerɛ.”+5 Na nea wɔkae no tɔɔ nnipadɔm no nyinaa asom, na woyii Stefano, ɔbarima a gyidi ne honhom kronkron ayɛ no mã,+ ne Filipo+ ne Prokoro ne Nikanor ne Timon ne Parmena ne Nikolao, a ofi Antiokia a wasakra abɛyɛ Yudani no;6 na wɔde wɔn begyinaa asomafo no anim, na wɔbɔɔ mpae wiei no, wɔde wɔn nsa+ guu wɔn so.7 Na Onyankopɔn asɛm kɔɔ so trɛwee,+ na asuafo no dodow bu bɔɔ ho pii wɔ Yerusalem;+ na asɔfo+ no mu pii fii ase yɛɛ aso+ maa gyidi no.8 Afei Stefano a adom ne tumi ayɛ no mã no yɛɛ anwonwade ne nsɛnkyerɛnne+ akɛse wɔ nnipa no mu.9 Nanso nnipa bi a wofi nea wɔfrɛ no Ahofadifo Hyiadan no mu ne Kirenefo ne Aleksandriafo+ ne wɔn a wofi Kilikia+ ne Asia, sɔree sɛ wɔne Stefano rebedi anobaabae;10 nanso wɔantumi annyina ne nyansa+ ne honhom a na ɔde kasa no ano.+11 Ɛnna wotutu guu nnipa bi asom sɛ wɔnka sɛ:+ “Yɛate sɛ ɔreka abususɛm+ atia Mose ne Onyankopɔn.”12 Na wɔhwanyan nnipa no ne mpanyimfo no ne akyerɛwfo no ma wɔbaa no so mpofirim bɛkyeree no kɔmaa Sanhedrin no.+13 Na wɔmaa adansekurumfo+ bɛkae sɛ: “Ɔbarima yi nnyae nsɛm a ɔka tia kronkronbea yi ne Mmara no.+14 Hwɛ, yɛate sɛ ɔka sɛ Yesu yi a ɔyɛ Nasareni no bedwiriw beae yi agu fam na wasakra amanne a Mose de maa yɛn no.”15 Bere a wɔn a wɔte Sanhedrin bagua no mu nyinaa hwɛɛ no dinn no,+ wohui sɛ n’anim te sɛ ɔbɔfo anim.+


text:
TI 46
Ɔde Ne Nsa Kaa Yesu Atade Nyaa Ayaresa
MATEO 9:18-22 MARKO 5:21-34 LUKA 8:40-48
ƆBAA BI DE NE NSA KAA YESU ATADE NYAA AYARESA
Yesu fi Dekapoli bae no, na Yudafo a wɔte Galilea Po no atifi fam no ate ne nka. Ɛbɛyɛ sɛ na wɔn mu pii ate sɛ Yesu maa ahum ne nsuo no yɛɛ dinn. Ɛbɛtumi aba nso sɛ na ebinom ate sɛ watu ahonhommɔne afiri mmarima mmienu bi mu. Enti “nnipakuo kɛseɛ” baa po no ho bɛhyiaa Yesu wɔ Kapernaum anaa ɛhɔ baabi. (Marko 5:21) Ɔsii asase so no, na obiara rehwɛ nea ɔbɛyɛ.
Wɔn a na wɔn ani abere paa rehwehwɛ Yesu no, wɔn mu baako ne hyiadan mu panin bi a yɛfrɛ no Yairo; ɛbɛyɛ sɛ Kapernaum hyiadan no, ɔno na na ɔda ano. Ɔhwee Yesu nan ase kɔɔ so srɛɛ no ara sɛ: “Me babaa ketewa reyɛ awu. Mesrɛ wo bra na fa wo nsa bɛgu ne so ma ne ho nyɛ no den na ɔnnya nkwa.” (Marko 5:23) Yairo babaa no, na wadi mfe 12 pɛ, na na ɔnni ne ho agorɔ koraa. Enti adesrɛ a ne papa de too Yesu anim no, wohwɛ a dɛn na Yesu bɛyɛ wɔ ho?—Luka 8:42.
Bere a Yesu sii kwan so sɛ ɔrekɔ Yairo fie no, biribi sii a ɛka koma paa. Nnipa a na wɔdi Yesu akyi no, na wɔrehwɛ sɛ ebia ɔbɛsan ayɛ anwonwade foforo anaa. Nanso ɔbaa bi deɛ, yareɛ a ɛwɔ ne so ara na na ɔredwene ho.
Yudani baa yi, na mogya atu no mfe pɔrepɔre 12. Ná wakyin ayaresafo so aprapra ne ho sika nyinaa de atotɔ nnuro, nanso na ne ho ntɔɔ no. Ne haw no ‘yɛɛ kɛse’ mmom.—Marko 5:26.
Wotumi hu sɛ na ne yareɛ no ama wayɛ mmerɛw, na na ɛyɛ fɛre nso. Sɛ yareɛ saa wɔ obi so a, na ɔmmɔ so koraa wɔ nnipa mu. Afei nso, Mose Mmara mu no, sɛ mogya tu ɔbaa a, ne ho nte. Obiara nso a ɔde ne nsa bɛka ɔbaa no anaa n’atade a mogya wom no, ne ho rente kɔsi anwummere.—Leviticus 15:25-27.
Ná ɔbaa no ate “Yesu ho asɛm,” enti ɔkɔhwehwɛɛ no. Esiane sɛ na ne ho nte nti, ɔyɛɛ kodɛɛ bɛfraa nnipa no mu, na ɔreba nyinaa na ɔreka wɔ ne tirim sɛ: “Sɛ mede me nsa ka n’atadeɛ ngugusoɔ kɛkɛ mpo a, me ho bɛtɔ me.” Ampa-ne-ampa ara ɔde ne nsa kaa Yesu atade ano, na ɛhɔ ara na ɔhuu sɛ mogya no atwa! Ɔnyaa “yareɛ a emu yɛ den no ho ayaresa.”—Marko 5:27-29.
Afei Yesu kaa sɛ: “Hwan na ɔde ne nsa kaa me?” Ɔbaa no tee saa asɛm no, wohwɛ a ɔtee nka sɛn? Petro deɛ, wante ase sɛ Yesu kaa saa, enti ɔkaa sɛ: “Ɔkyerɛkyerɛfoɔ, nnipakuo yi afum wo ho na wɔakyere wo so.” Ná ɔnhu nea enti a Yesu bisaa sɛ: “Hwan na ɔde ne nsa kaa me?” Yesu kyerɛɛ mu sɛ: “Obi de ne nsa aka me, mahunu sɛ tumi afiri me mu kɔ.” (Luka 8:45, 46) Ayaresa no maa ahoɔden fii Yesu mu.
Ɔbaa no huu sɛ ne ho ada hɔ, enti ɔde ehu ne ahopopo bɛhwee Yesu nan ase. Ɔgyinaa nnipa no anim kaa nea ɛwom nyinaa maa obiara huu ne yareɛ no ne sɛnea ne ho atɔ no. Yesu kaa awerɛkyekyesɛm yi kyerɛɛ no sɛ: “Ɔbabaa, wo gyidie ama wo ho atɔ wo. Fa asomdwoeɛ kɔ, wo ho ntɔ wo na wo yareɛ a emu yɛ den no nkɔ.”—Marko 5:34.
Wei ma yɛhu sɛ nea Onyankopɔn ayi no sɛ ɔnni asase so hene no, ɔwɔ ayamhyehye na ɔdwene nnipa ho. Afei nso ɔwɔ tumi a ɔde bɛboa wɔn.


text:
YEHOWA DANSEFO BI NE OBI BƆ NKƆMMƆ
Enti Yehowa Adansefo Gye Yesu Di?
Nkɔmmɔ a edi so yi yɛ nkɔmmɔ a Yehowa Adansefo taa ne nkurɔfo bɔ no bi. Ma yɛmfa no sɛ Ɔdansefo bi a wɔfrɛ no Alfred akɔ ɔbarima bi a wɔfrɛ no Tony fie.
YESU MU GYIDI HO HIA PAA
Alfred: Tony, m’ani agye paa sɛ mahu wo bio.
Tony: Me nso m’ani agye sɛ yɛasan ahyia.
Alfred: Ɔwɛn-Aban ne Nyan! foforo aba, ɛnna mese merebrɛ wo bi. Minim sɛ w’ani begye emu nsɛm no ho paa.
Tony: Meda ase. Me koraa biribi wɔ hɔ a mepɛ sɛ mibisa wo, enti eye sɛ woaba.
Alfred: Saa? Wubetumi abisa.
Tony: Ná me ne obi rebɔ nkɔmmɔ wɔ adwumam na meka kyerɛɛ no sɛ m’ani agye nhoma a nnaano wode brɛɛ me no ho paa. Nanso ɔkae sɛ minnyae kan efisɛ Yehowa Adansefo nnye Yesu nni. Ɛyɛ ampa? Meka kyerɛɛ no sɛ da a wobɛba no, mebisa wo.
Alfred: Woayɛ ade sɛ woabisa me. Wopɛ sɛ wuhu obi gyidi a, gye sɛ wubisa ɔno ara.
Tony: Saa na me nso mihu no.
Alfred: Nea ɛwom ne sɛ, Yehowa Adansefo gye Yesu di paa. Yegye di sɛ Yesu mu gyidi a yebenya so na yɛn nkwagye gyina.
Tony: Me nso saa na na m’adwene yɛ me. Enti m’adamfo no kaa saa no, ɛyɛɛ me naa kakra. Ɛyɛ me sɛ yɛnhyɛɛ da nkaa ho asɛm da.
Alfred: Ma memfa Bible mu nsɛm bi nkyerɛ wo. Ɛma yehu sɛ Yesu mu gyidi ho hia paa, na Yehowa Adansefo taa de yɛ adwuma wɔ asɛnka mu.
Tony: OK.
Alfred: Ma yɛmfa Yesu ankasa anom asɛm nhyɛ ase. Ɛwɔ Yohane 14:6. Yesu kaa saa asɛm no kyerɛɛ n’asomafo no mu biako. Ɛhɔ kan sɛ: “Yesu ka kyerɛɛ no sɛ: ‘Mene ɔkwan no ne nokware no ne nkwa. Obiara mma Agya no nkyɛn gye sɛ ɔnam me so.’” Sɛnea kyerɛwsɛm yi ka no, yɛpɛ sɛ yɛkɔ Agya no nkyɛn a, dɛn ne ɔkwan biako pɛ a ɛsɛ sɛ yɛfa so?
Tony: Ɛsɛ sɛ yɛfa Yesu so.
Alfred: Ɛno ara ne no. Yehowa Adansefo nso gye saa asɛm no di paa. Ma mimmisa wo: Onyankopɔn ho ade a woasua no kyerɛ wo sɛ obi bɔ Onyankopɔn mpae a, hena din mu na ɛsɛ sɛ ɔde fa?
Tony: Yesu.
Alfred: Me ne wo yɛ adwene. Ɛno nti na mpae a mabɔ nyinaa, mabɔ no Yesu din mu no. Saa na Yehowa Adansefo nyinaa bɔ mpae.
Tony: Eye paa.
Alfred: Kyerɛwsɛm foforo a yebetumi asusuw ho ne Yohane 3:16. Saa asɛm no ho hia paa, enti ebinom frɛ no Yesu ho nsɛm a wɔabɔ no mua. Nea wɔrepɛ akyerɛ ne sɛ, obi pɛ sɛ ɔka Yesu asase so asetena ne n’asɛnka adwuma ho asɛm a, Yohane 3:16 ne kyerɛwsɛm a ɛbɔ no tɔfa. Mesrɛ wo, wonkenkan hɔ mma me?
Tony: OK. Ɛhɔ kenkan sɛ: “Na Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.”
Alfred: Mo! Saa asɛm yi woakan da?
Tony: Yiw, metaa te no nkurɔfo ano, na metaa hu sɛ nkurɔfo akyerɛkyerɛw de abobɔ nneɛma ho wɔ kurom.
Alfred: Ɛyɛ kyerɛwsɛm a nkurɔfo ani gye ho paa. Wosan hwɛ bio a, wubehu sɛ nea na Yesu reka ne sɛ, Onyankopɔn dɔ na ɛbɛma nnipa anya daa nkwa. Nanso ose gye sɛ yɛyɛ dɛn ansa?
Tony: Gye sɛ yenya gyidi.
Alfred: Ampa. Gye sɛ yenya ne Ba Yesu Kristo a ɔwoo no koro no mu gyidi. Yɛreka yi nyinaa, Yesu mu gyidi a ɛma obi nya daa nkwa no, ɛho asɛm mpo wɔ nhoma a mede brɛɛ wo no mu o; ɛwɔ kratafa 2. Ɛhɔ na yehu nea enti wɔyɛɛ Ɔwɛn-Aban no. Ɛka sɛ: “Nsɛmma nhoma yi ma nnipa nya Yesu Kristo mu gyidi. Ɔno na owui sɛnea ɛbɛyɛ a yebenya daa nkwa, na seesei ɔno ne Onyankopɔn Ahenni no so hene.”
Tony: Wo ara hwɛ o. Sɛɛ mo nhoma no mpo aka sɛ Yehowa Adansefo gye Yesu di.
Alfred: Saa pɛpɛɛpɛ.
Tony: Ɛnde adɛn na nkurɔfo ka sɛ munnye Yesu nni?
Alfred: Ɛnyɛ ade biako na ɛma nkurɔfo ka saa. Ebinom wɔ hɔ a, te a wɔte sɛ nkurɔfo keka saa nti na wɔn nso wɔka bi. Ebinom nso de, wɔn asɔfo na ama wɔanya saa adwene no.
Tony: Ebi nso a, nea ɛma nkurɔfo ka sɛ munnye Yesu nni ne sɛ, muse moyɛ Yehowa Adansefo; monka sɛ moyɛ Yesu Adansefo.
Alfred: Ebetumi aba saa.
Tony: Adɛn nti na motaa ka Yehowa ho asɛm saa?
“MAMA WƆAHU WO DIN”
Alfred: Ade biako nti a yɛyɛ saa ne sɛ, yegye di sɛ ɛho hia sɛ yɛde Onyankopɔn din Yehowa ankasa frɛ no sɛnea ne Ba Yesu yɛe no. Ma yɛnhwɛ nea Yesu ka kyerɛɛ n’Agya wɔ mpaebɔ mu. Ɛwɔ Yohane 17:26. Wubetumi akenkan ama me?
Tony: Yoo. “Mama wɔahu wo din na mɛma wɔahu, na ɔdɔ a wode dɔɔ me no atena wɔn mu na matena wɔn mu.”
Alfred: Woayɛ ade. Woahu nea Yesu kae? Ose wama wɔahu Onyankopɔn din. Wohwɛ a, dɛn nti na ɔyɛɛ saa?
Tony: Aa, mitumi hu mpo?
Yesu mu gyidi ho hia paa, efisɛ obi annye no anni a, ɔrennya nkwa
Alfred: Wiɛ, ma yɛnhwɛ Bible mu asɛm foforo a ɛbɛma yɛahu asɛm no ani so. Kyerɛwsɛm a aba me tirim ne Asomafo Nnwuma 2:21. Ɛhɔ kenkan sɛ: “Obiara a ɔbɛbɔ Yehowa din afrɛ no no, wobegye no nkwa.” Wunnye nni sɛ, na Yesu nso nim sɛ Yehowa din a obi bɛbɔ na ɛbɛma wanya nkwa?
Tony: Ɛnyɛ dɛn ara a, na onim.
Alfred: Enti, Onyankopɔn din no, ade biako nti a na Yesu pɛ sɛ n’asuafo no hu na wɔde di dwuma ne sɛ na wɔn nkwagye gyina so. Ɛno ka ho bi paa nti na yɛtaa bɔ Yehowa din saa no. Yegye di sɛ ɛho hia sɛ yɛma afoforo hu Onyankopɔn din na wɔn nso bɔ saa din no.
Tony: Sɛ obi nnim Onyankopɔn din anaasɛ wammɔ a, sɛ ɛnyɛ hwee? Nea ehia ara ne sɛ onipa no behu sɛ Onyankopɔn na ɔreka ne ho asɛm.
Alfred: Ɛwom saa. Nanso Onyankopɔn din a wama yɛahu no ma ɛyɛ mmerɛw sɛ yɛbɛbɛn no.
Tony: Worepɛ akyerɛ sɛn?
Alfred: Wo de, hwɛ o, obi te sɛ Mose sei, yennim ne din a sɛ anka ɛnyɛ hwee? Sɛ yɛreka ne ho asɛm a, anka yebetumi afrɛ no ɔbarima a ɔpaee Po Kɔkɔɔ no mu anaa ɔbarima a Onyankopɔn de Mmara Nsɛm Du maa no no. Noa nso saa ara; sɛ yɛanhu ne din a, sɛ anka ɛnyɛ hwee? Sɛ yɛreka ne ho asɛm a, anka yebetumi aka sɛ ɔbarima a ɔyɛɛ adaka de gyee n’abusua ne mmoa nkwa no. Yesu Kristo nso, sɛ yennim ne din a, sɛ anka yebetumi afrɛ no ɔbarima a yɛn bɔne nti ofi soro baa asase so bewu maa yɛn no, anaa meboa?
Tony: Ɛyɛ me saa.
Alfred: Nanso Onyankopɔn hyɛɛ da ma wɔkyerɛw wɔn nyinaa din sɛnea ɛbɛyɛ a yebehu. Biribiara nni hɔ a ɛma yetumi bɛn obi sen sɛ yebehu ne din ankasa. Mose, Noa, ne Yesu—yenhyiaa wɔn mu biara da, nanso wɔn din a yenim nti, ɛma yɛte nka sɛ yenim wɔn.
Tony: Ampa o, mennwenee ho saa da.
Alfred: Ɛno nso ne ade biako nti a Yehowa Adansefo taa de Onyankopɔn din yɛ adwuma saa. Yɛpɛ sɛ yɛboa nnipa ma wonya Yehowa Nyankopɔn mu gyidi, na wohu no sɛ obi a ɔwɔ hɔ ankasa a wobetumi abɛn no. Nanso ɛno nkyerɛ sɛ yebu yɛn ani gu Yesu so. Yenim sɛ odi akoten wɔ yɛn nkwagye mu. Ma yɛmfa kyerɛwsɛm biako nka ho mma asɛm yi mu nna hɔ.
Tony: Mate.
Alfred: Yɛadi kan akenkan Yohane 14:6. Kae sɛ Yesu kaa sɛ ɔno ne “ɔkwan no ne nokware no ne nkwa.” Yɛnsan yɛn akyi kakra nkɔhwɛ Yohane 14:1. Mesrɛ wo, wonkan asɛm a Yesu ka twaa to wɔ hɔ no?
Tony: OK. Ɛhɔ se: “Munnya Onyankopɔn mu gyidi, munnya me nso me mu gyidi.”
Alfred: Mo! Nea Yesu kae yi, wohwɛ a ɛkyerɛ sɛ wugye Yesu di a, wuntumi nnye Yehowa nso nni anaa?
Tony: Dabi. Yesu kae sɛ ɛsɛ sɛ yegye wɔn baanu nyinaa di.
Alfred: Saa na ɛte. Migye di sɛ wo ne me bɛyɛ adwene sɛ, yɛn ano kɛkɛ a yɛde bɛka sɛ yɛwɔ Onyankopɔn ne Yesu mu gyidi no ara nnɔɔso. Nea ehia paa ne sɛ yɛde yɛn abrabɔ bɛkyerɛ sɛ yɛwɔ wɔn mu gyidi ampa.
Tony: Ɛyɛ nokware paa.
Alfred: Nanso dɛn na obi yɛ a, ɛbɛkyerɛ sɛ ɔwɔ Onyankopɔn ne Yesu mu gyidi ampa? Akyiri yi, yebetumi asusuw saa asɛm no ho. *
Tony: M’ani begye ho saa.
Bible mu asɛm bi wɔ hɔ a ɛkyere w’adwene anaa? Yehowa Adansefo nkyerɛkyerɛ ne wɔn som mu nneɛma bi wɔ hɔ a wopɛ sɛ wote ase yiye anaa? Sɛ saa a, bere biara a wubehyia Yehowa Dansefo bi no, mma ɛnnhaw wo sɛ wubebisa no. N’ani begye ho sɛ ɔne wo bɛbɔ saa nsɛm no ho nkɔmmɔ.
^ nky. 60 Sɛ wopɛ nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 12. Yehowa Adansefo na wotintimii.


text:
Romafo 11Nkwa Asem (NA-TWI)
Onyankopɔn mpaa ne manfo akyi
11 Afei mibisa se Onyankopɔn atow ne man akyene anaa? Dabida. M’ankasa meyɛ Israelni na meyɛ Abraham aseni a mifi Benyamin abusua mu.
2 Onyankopɔn mpoo ne manfo a oyii wɔn mfitiase no. Munim nea Kyerɛwsɛm no ka fa Elia ho sɛ ogyina Onyankopɔn anim kasa tia Israelfo no se, 3 “Awurade, wɔakum w’adiyifo na wɔadwiriw w’afɔremuka, na me nko na maka a wɔpɛ sɛ wokum me” no.
4 Mmuae bɛn na Onyankopɔn de maa no? Onyankopɔn kae se, “Mewɔ nnipa mpemnsɔn a wɔnsom ɔbosom Baal.”
5 Saa ara nso na ɛte nnɛ. Nnipa kakraa bi wɔ hɔ a Onyankopɔn nam ne dom so ayi wɔn. 6 Oyi a wayi wɔn no gyina n’adom so na ɛnyɛ wɔn nnwuma so. Na sɛ Onyankopɔn yi a oyi nnipa no gyina wɔn nwuma so a, ɛnne na adom no nyɛ adom turodoo.
7 Ɛnne na ɛne dɛn? Nea Israelfo tiw akyiri hwehwɛe no, wɔn nsa anka, na mmom kakraa a Onyankopɔn ayi wɔn no de, wɔn nsa kae. Wɔn a wɔaka no pirim wɔn koma.
8 Sɛnea Kyerɛwsɛm no ka se, “Onyankopɔn maa wɔn koma pirimii na wɔn adwenem yɛɛ wɔn nnaa.”
9 Na Dawid ka se, “Ma wɔn didipon a esi wɔn anim nyi wɔn sɛ afiri na wɔnhwehwe ase na wɔntwe wɔn aso! 10 Ma wɔn aniwa nnuru sum na wɔanhu ade; na wɔn bɔne nti, ma wonhu amane daa.”
11 Afei, mibisa se, bere a Yudafo yɛɛ bɔne no, ɛde wɔn kɔɔ ɔsɛe mu anaa? Dabi! Amanamanmufo nam Yudafo no bɔne a wɔyɛe no so nyaa nkwagye. Eyi maa Yudafo no twee wɔn so ninkunu. 12 Yudafo no bɔne a wɔyɛe no de nnepa brɛɛ wiase na wɔn honhom mu hia a wodii no nso de ahonya brɛɛ Amanamanmufo. Na ɛba sɛ Yudafo no mu bebree bɛka wɔn ho a, nhyira mmoroso bɛn na ɛremma.
Amanamanmufo nkwagye
13 Afei merekasa akyerɛ mo Amanamanmufo: Esiane sɛ meyɛ Amanamanmufo somafo nti, mehoahoa me ho wɔ adwuma a wɔde ahyɛ me nsa no ho. 14 Sɛ ebetumi a, mɛma wɔn a wɔyɛ me nuanom Yudafo no kɔn adɔ nea mo Amanamanmufo nsa aka yi bi, na wɔnam so agye wɔn mu bi nkwa. 15 Na sɛ wɔn po a wɔpoo wɔn no ama Onyankopɔn ne wiasefo aka abom a, ɛnne sɛ Onyankopɔn twe wɔn bata ne ho a, ɛbɛyɛ dɛn? Ɛbɛyɛ nkwa ama awufo.
16 Sɛ wɔde paanoo sin ma Onyankopɔn a, ɛnne na ne mu nyinaa yɛ ne dea. Saa ara nso na sɛ wɔde dua ntini ma Onyankopɔn a, na n’abaa no yɛ ne dea.
17 Wɔapompan ngo dua a wɔahyɛ da adua no abaa no bi agu, na wɔde ngo dua a wɔanhyɛ da annua no abaa abɛhyɛ n’ananmu. Mo Amanamanmufo no te sɛ ngo dua a wɔanhyɛ da annua nanso afei de mo ne Yudafo no nyinaa nyaa Onyankopɔn dom a wɔde adom wɔn no pɛ.
18 Ɛno nti, ɛnsɛ sɛ mubu abaa a wɔapompan no animtia. Ɛbɛyɛ dɛn na moatumi ahoahoa mo ho? Moyɛ abaa kɛkɛ; ntini no nnan mo na mo na modan ntini no.
19 Na mobɛka se, “Yiw, wobubuu abaa no sɛ wɔmfa me nsi wɔn ananmu.”
20 Ɛyɛ nokware, wobubuu wɔn ma wɔde mo sii wɔn ananmu, efisɛ, na wonnye nni, nanso mo de, mugye di nti na mowɔ hɔ. Nanso munnnwen ho ahantan mu, mmom munsuro na montɔ mo bo ase. 21 Na sɛ Onyankopɔn amfa Yudafo a wɔte sɛ ngo dua pa abaa no bɔne ankyɛ wɔn a, mususuw sɛ ɔde mo bɔne bɛkyɛ mo?
22 Ɛha na yehu Onyankopɔn ayamye ne ne den a ɔyɛ. Ɔyɛ den wɔ wɔn a wɔahwe ase no so, nanso sɛ mokɔ so tena ase wɔ n’ayamye mu de a, obehu mo mmɔbɔ. Na sɛ moantena n’ayamye mu de a, ɛnne ɔbɛpan mo. 23 Na sɛ Yudafo no gyae wɔn gye a wonnye nni no a, ɔbɛsan de wɔn asi wɔn dedaw mu, efisɛ, Onyankopɔn betumi de wɔn akosi wɔn sibere bio. 24 Mo Amanamanmufo no te sɛ ngo dua a wɔanhyɛ da annua a wɔapan na wɔde akɔfam ngo dua a wɔahyɛ da adua no dutan ho. Yudafo te sɛ ngo dua a wɔahyɛ da adua. Na ɛrenyɛ Onyankopɔn den sɛ ɔde abaa a wɔapan no bɛsan afam ne dutan ho.
Onyankopɔn hu nnipa nyinaa mmɔbɔ
25 Me nuanom, ahintasɛm bi wɔ hɔ a mepɛ sɛ muhu. Ɛbɛma mo ani ada mo ho so na moannaadaa mo ho sɛ moyɛ anyansafo. Saa ahintasɛm no ni. Israelfo koma pirim no nyɛ ade a ɛbɛtena hɔ daa, na mmom ɛbɛtena hɔ akosi sɛ Amanamanmufo nyinaa bɛdan de wɔn ho ama Onyankopɔn. 26 Na saa kwan yi so na Israelfo nam benya nkwagye. Sɛnea Kyerɛwsɛm no ka se, “Agyenkwa no befi Sion aba, na wobeyi amumɔyɛsɛm nyinaa afi Yakob asefo mu. 27 Sɛ mepopa wɔn bɔne a, apam a me ne wɔn bɛpam no ni.”
28 Esiane sɛ Yudafo apo Asɛmpa no nti, mo Amanamanmufo nti, wɔayɛ Onyankopɔn atamfo. Esiane agyanom ho dɔ a Onyankopɔn nam so de yii wɔn no nti, wɔyɛ ne nnamfonom. 29 Sɛ Onyankopɔn yi obi hyira no a, ɔnsesa n’adwene wɔ ne ho. 30 Na mo Amanamanmufo de, bere a atwam no mu, moyɛɛ asoɔden tiaa Onyankopɔn nanso afei de, moanya Onyankopɔn adom, efisɛ, Yudafo no nso yɛɛ asoɔden. 31 Saa ara nso na esiane adom a moanya no nti, mprempren, Yudafo no nso ayɛ asoɔden atia Onyankopɔn sɛnea ɛbɛyɛ a wɔn nso Onyankopɔn bɛdom wɔn. 32 Onyankopɔn aka nnipa nyinaa ahyɛ bɔne ase sɛnea ɛbɛyɛ a ɔnam so bɛma wɔn nyinaa nsa aka ne dom.
Nhyira
33 O Onyankopɔn, ahonya ne nyansa ne nimdeɛ bun a emu dɔ! Wɔrenhu n’atemmu mu pɛɛpɛɛ, na wɔrenhu n’akwan akyihwehwɛ nwie da. 34 Sɛnea Kyerɛwsɛm no ka se, “Hena na onim Awuade adwene anaasɛ hena na ɔyɛ ne fotufo? 35 Anaasɛ hena na ɔmaa no biribi kan na watua no so ka?” 36 Efisɛ, ade nyinaa fi ne mu na ɛnam ne so ba na ɛkɔ ne mu; ɔno na anuonyam wɔ no daa daa. Amen.


text:
ƆWƐN-ABAN No. 6 2017 | Akyɛde Bɛn na Ne Sɛso Nni Hɔ?
WUDWEN HO SƐN?
Wohwɛ soro ne asase a, hena na otumi kyɛ ade a eye ɛsen biara?
“Akyɛde pa ne adekyɛde a ɛyɛ pɛ biara fi soro; efi hann Agya no nkyɛn.”—Yakobo 1:17.
Ɔwɛn-Aban yi bɛboa ama yɛn ani asɔ akyɛde a ɛsen biara a efi Onyankopɔn hɔ no.
ASƐM A ƐDA SO
“Ɛno Ne Akyɛde a Ne Sɛso Nni Hɔ a Me Nsa Aka”
Wopɛ sɛ wokyɛ obi ade ma n’ani sɔ paa? Anaa wopɛ sɛ wunya akyɛde a ɛbɛsom bo ama wo paa?
ASƐM A ƐDA SO
Nnipa Rehwehwɛ Akyɛde a Ne Sɛso Nni Hɔ
Ɛnna fam koraa sɛ wubehu sɛ akyɛde wei de ɛfata asomasi anaa ɔbenten. Efisɛ onii a ne nsa bɛka akyɛde no, ɔno na ɔbɛkyerɛ sɛ ɛsom bo ma no.
ASƐM A ƐDA SO
Akyɛde Bɛn na Ne Sɛso Nni Hɔ?
Akyɛde pii a Onyankopɔn de ama nnipa no, baako bi wɔ hɔ a ɛsen ne nyinaa.
Yesu—Na Ɔte Sɛn Paa?
Mfe bebree ni, mfoniniyɛfo pii ayɛ Yesu ho mfonini. Dɛn na Bible ma yehu fa sɛnea na ɔte no ho?
Nya Mfomso Ho Adwempa
Ɛmfa ho mfe a yɛadi anaa osuahu a yɛwɔ no, yɛn nyinaa di mfomso. Nanso sɛ ɛba a, dɛn na yebetumi ayɛ wɔ ho?
Bible No—Adɛn Nti na Yɛwɔ Ahorow Pii Saa?
Hwɛ nokwasɛm bi a ɛbɛma woahu nea enti a Bible nkyerɛase pii wɔ hɔ saa.
Ɛsɛ sɛ Kristofo Di Buronya Anaa?
Wɔn a na wɔbɛn Yesu paa no, wodii Buronya anaa?
Dɛn na Bible Aka?
Sɛ nkurɔfo te asɛmfua Harmagedon a, na wɔn koma atu. Nanso dɛn paa na ɛkyerɛ?
Nneɛma Foforo a Ɛwɔ Wɛbsaet Ha
Adɛn Nti na Yehowa Adansefo Nni Buronya?
Nnipa pii nim baabi a Buronya fi bae, nanso wodi. Kenkan na hu nea enti a Yehowa Adansefo nni.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Romafo 14:1-23
14 Munnye nea ne gyidi yɛ mmerɛw+ no, na mummmu atɛn wɔ adwenem naayɛ+ ho.2 Obi wɔ gyidi sɛ otumi di biribiara,+ nanso nea ɔyɛ mmerɛw no de, odi nhabamma.3 Mma nea odi no mmmu nea onni no animtiaa,+ na mma nea onni no mmmu nea odi no atɛn, efisɛ Onyankopɔn agye saa nipa no.4 Hena ne wo a wubu obi fie somfo atɛn?+ N’ankasa ne wura anim na ogyina anaasɛ ɔhwe ase.+ Nokwarem no, wɔbɛma wagyina, efisɛ Yehowa betumi ama wagyina.+5 Obi bu da bi sen bi;+ ɔfoforo nso bu nna nyinaa pɛ;+ momma obiara adwene nsi no pi.6 Nea odi da bi no di ma Yehowa. Nea odidi no nso didi ma Yehowa,+ efisɛ ɔde aseda ma Onyankopɔn;+ na nea onnidi no, onnidi de ma Yehowa,+ nanso ɔda Onyankopɔn ase.+7 Nokwarem no, yɛn mu biara nte ase mma ne nkutoo ho,+ na obiara nso nwu mma ne nkutoo ho;8 na sɛ yɛte ase a, yɛte ase ma Yehowa,+ na sɛ yewu nso a, yewu ma Yehowa.+ Enti sɛ yɛte ase oo, yewu oo, yɛyɛ Yehowa dea.+9 Na eyi nti na Kristo wui na ɔbaa nkwa mu bio,+ sɛ ɔbɛyɛ awufo+ ne ateasefo Wura.+10 Na adɛn nti na wubu wo nua atɛn?+ Anaasɛ adɛn nti na wo nso wubu wo nua animtiaa? Na yɛn nyinaa begyina Onyankopɔn atemmu+ agua no anim;11 efisɛ wɔakyerɛw sɛ: “‘Mete ase yi,’ Yehowa na ose,+ ‘me na nkotodwe nyinaa bɛkotow me, na tɛkrɛma nyinaa akamfo Onyankopɔn.’”+12 Enti afei yɛn mu biara bebu n’ankasa akontaa akyerɛ Onyankopɔn.+13 Enti mommma yemmmubu yɛn ho yɛn ho atɛn+ bio, na mmom momfa eyi nyɛ mo botae,+ sɛ moremfa hintidua+ anaa akwanside nto onua+ biara anim.14 Minim na mabegye adi Awurade Yesu mu sɛ biribiara nni hɔ a ɛho ntew ankasa;+ sɛ obi bu biribi sɛ ɛho ntew a, ɛnde na ɛho ntew mma no.+15 Na sɛ aduan nti wo nua redi awerɛhow a, ɛnde na wonnam ɔdɔ kwan so bio.+ Mfa w’aduan nsɛe nea Kristo wu maa no no.+16 Enti mommma wɔnnka papa a moyɛ no ho nsɛmmɔne.17 Na Onyankopɔn ahenni+ nyɛ adidi ne ɔnom,+ na mmom ɛyɛ trenee+ ne asomdwoe+ ne anigye+ a ɛnam honhom kronkron so.18 Na nea ɔsom Kristo wɔ eyi mu no sɔ Onyankopɔn ani, na nnipa nso gye no tom.+19 Enti afei momma yenni nneɛma a ɛde asomdwoe+ ba, ne nneɛma a ɛhyɛ yɛn den+ akyi.20 Munnyae sɛ aduan nti mobɛsɛe Onyankopɔn adwuma.+ Ɛwom, ade nyinaa ho tew, nanso ɛyɛ bɔne ma onipa sɛ odi, bere a ebetumi ato hintidua.+21 Eye sɛ wunni nam, anaasɛ wonnom nsa anaasɛ wonyɛ biribiara a ɛbɛto wo nua hintidua.+22 Gyidi a wowɔ no, ma ɛnhyɛ w’ankasa mu Onyankopɔn anim.+ Anigye ne onipa a ɔmma nea wasi ho gyinae mmu no atɛn.23 Na sɛ n’adwenem yɛ no nãã na sɛ odi a, wadi fɔ dedaw,+ efisɛ emfi gyidi mu na odi. Nokwarem no, biribiara a emfi gyidi mu no yɛ bɔne.+


text:
TI 8
Wɔdwanee Ɔhene Tirimmɔdenfo Bi
YESU MAAME NE NE PAPA DE NO DWANE KƆƆ EGYPT
YOSEF DE N’ABUSUA KƆTENAA NASARET
Yehowa bɔfo kaa aniberesɛm bi kyerɛɛ Yosef wɔ dae mu, na ɔno nso nyanee Maria bɔɔ no amanneɛ. Asɛm a ɔbɔfo no kae ne sɛ: “Sɔre, fa abɔfra kumaa no ne ne maame dwane kɔ Egypt, na tena hɔ kɔsi sɛ me ne wo bɛkasa; Herode rebɛhwehwɛ abɔfra kumaa no aku no.”—Mateo 2:13.
Ɛhɔ ara na Yosef faa ne yere ne ne ba totɔɔ sum mu dwanee. Ɛyɛ paa sɛ wɔdwanee saa anadwo no, efisɛ na Herode ahu sɛ nsoromma mu ahwɛfo no adaadaa no, na wɔasan kɔ wɔn kurom a wɔamma ne nkyɛn bio. Ɛno maa Herode bo fuu paa, na esiane sɛ na wawe ataa so sɛ ɔbɛkum Yesu nti, ɔhyɛɛ mmara sɛ mmarimaa a wɔawo wɔn foforo kɔsi wɔn a wɔadi mfe mmienu a wɔwɔ Betlehem ne ɛhɔ mpɔtam nyinaa, wɔnkunkum wɔn. Asɛm a Herode te fii nsoromma mu ahwɛfo a wɔfiri Apuei fam no na ɛmaa ɔhuu mfe a ɛbɛyɛ sɛ Yesu adi.
Sɛnea wɔkunkum mmarimaa no, na ani yɛ nyan paa! Yɛrentumi nkyerɛ mmofra dodow a wɔkunkum wɔn saa bere no, nanso esu ne benabɔ a ɛkɔɔ so no maa Onyankopɔn diyifo Yeremia nkɔmhyɛ a ɛwɔ Bible mu no baa mu.—Yeremia 31:15.
Saa asɛm no sii Yosef ne n’abusua akyi, efisɛ na wɔadwane akɔtena Egypt. Afei Yehowa bɔfo san baa Yosef nkyɛn anadwo bɛka kyerɛɛ no dae mu sɛ: “Sɔre, fa abɔfra kumaa no ne ne maame na si mu kɔ Israel asase so, na wɔn a na wɔrehwehwɛ abɔfra kumaa no kra no awuwu.” (Mateo 2:20) Enti Yosef huu sɛ ɛsɛ sɛ ɔne n’abusua fi hɔ san kɔ wɔn kurom. Wei nso maa Bible nkɔmhyɛ foforo baa mu. Saa nkɔmhyɛ no kaa sɛ Onyankopɔn bɛfrɛ ne Ba afiri Egypt.—Hosea 11:1.
Ɛbɛyɛ sɛ na Yosef adwene nyinaa ne sɛ ɔne n’abusua rekɔtena Yudea kuro Betlehem nkyɛn baabi. Ɛhɔ na na wɔte ansa na wɔredwane akɔ Egypt. Nanso Yosef tee sɛ Herode ba tirimɔdenfo Arkelao na wabɛyɛ Yudea hene. Afei nso Onyankopɔn bɔɔ Yosef kɔkɔ wɔ dae mu sɛ mma ɔmmfa n’abusua nnkɔ hɔ. Wei maa Yosef ne n’abusua de wɔn ani kyerɛɛ atifi fam kɔɔ Galilea mantam mu kɔtenaa Nasaret. Enti wɔantena ammɛn asɔrefie no baabiara. Nasaret na Yesu tenaa nyinii, na ɛmaa nkɔmhyɛ foforo baa mu sɛ: “Wɔbɛfrɛ no Nasareni.”—Mateo 2:23.


text:
ASƐM A ƐDA SO
Dɛn na Ɛkyerɛ sɛ Asi Obi Yiye?
DƐN na ɛyɛ yaw sen sɛ wobɛbiri wo mogya ani ayɛ adwuma bi na anyɛ yiye? Ɛyɛ ɔbrɛguo. Sɛ woyɛ biribi na anyɛ yiye a, wobɛtumi afa kwan foforo so asan ayɛ ama ayɛ yiye. Sɛ woansua biribi amfi mu mpo a, wode nea ɛsii no bɛtu wo ho fo.
Nanso ɔbrɛguo deɛ ɛnte saa; wobrɛ gu a woabrɛ agu. W’adwene bɛyɛ wo sɛ ade a woreyɛ no bɛyɛ yiye nanso ɛrenkɔsi hwee. W’ani bɛba wo ho so no, ebia na aka akyi dodo.
Wo deɛ yɛnyɛ ho nhwɛso. Bere bi Yesu Kristo bisae sɛ: ‘Sɛ onipa nya wiase nyinaa na ɔhwere ne kra a, mfaso bɛn na ɔbɛnya?’ (Mateo 16:26) Saa asɛm yi, ɛfa nnipa bi ho; wɔn a wɔbiri wɔn mogya ani pɛ sika ne ahonyade no. Yɛreka ɔbrɛguo a, ɛho nhwɛso paa ni. Onimdefo bi a yɛfrɛ no Tom Denham kaa sɛ: “Obi ma adwumam dibea ne sikapɛ gye n’adwene nyinaa, na ɔfom wiase ahonyade a, ɛremma ɔnnya akomatɔyam. Sɛ ɛyɛ wo sɛ sika na ɛbɛma asi wo yiye a, ɛnde wonnim nea worekeka; wo nsa bɛsi fam.”
Nea yɛreka yi, nnipa pii gye tom. Nnipa bi a wɔyɛ nhwehwɛmu bisabisaa nkurɔfo nsɛm wɔ United States. Dodow no ara kae sɛ apɔwmuden, asomdwoe ne adwuma pa na ɛma ɛsi obi yiye. Nnipa kakraa bi na ɛkaa sika ho asɛm.
Enti nnipa bebree no ara, sɛ wobisa wɔn a, wɔbɛtumi akyerɛ nea ɛma ɛsi obi yiye ne nea ɛma obi brɛ gu. Nanso sɛ́ wɔbɛsi wɔn adwene pi ayɛ nneɛma a ɛbɛma asi wɔn yiye no, ɛno deɛ ɛyɛ den.


text:
NKEKAHO
Agya, Ɔba, ne Honhom Kronkron Ho Nokwasɛm
NNIPA a wogye Baasakoro nkyerɛkyerɛ no di ka sɛ baasa na wɔbom yɛ Onyankopɔn—Agya, Ɔba, ne Honhom Kronkron. Wɔkyerɛ sɛ baasa yi mu biara ne afoforo a aka no tumi yɛ pɛ, na wɔn mu biara nni mfiase. Enti, sɛnea Baasakoro nkyerɛkyerɛ kyerɛ no, Agya no yɛ Onyankopɔn, Ɔba no yɛ Onyankopɔn, na Honhom Kronkron no nso yɛ Onyankopɔn, nanso Onyankopɔn biako pɛ na ɔwɔ hɔ.
Nnipa pii a wogye Baasakoro di no gye tom sɛ wontumi nkyerɛkyerɛ saa nkyerɛkyerɛ yi mu. Nanso, wosusuw sɛ ɛyɛ Bible nkyerɛkyerɛ. Ɛsɛ sɛ yɛhyɛ no nsow sɛ, asɛmfua “Baasakoro” no mpue wɔ Bible mu baabiara. Na so Baasakoro ho adwene bi wɔ Bible mu? Nea ɛbɛyɛ na yɛabua saa asɛm yi no, ma yensusuw kyerɛwsɛm bi a wɔn a wogye Baasakoro nkyerɛkyerɛ tom no taa twe adwene si so de gyina nkyerɛkyerɛ a ɛte saa akyi no ho nhwɛ.
“NA ASƐM NO YƐ ONYANKOPƆN”
Yohane 1:1 ka sɛ: “Mfiase no na Asɛm no wɔ hɔ, na Asɛm no ne Nyankopɔn na ɛwɔ hɔ, na Asɛm no yɛ Onyankopɔn.” (Twi Bible, Akuapem) Akyiri yi, wɔ saa ti no ara mu no, ɔsomafo Yohane daa no adi pefee sɛ “Asɛm no” ne Yesu. (Yohane 1:14) Nanso, esiane sɛ wɔfrɛ Asɛm no Onyankopɔn nti, ebinom ka sɛ, ɛsɛ sɛ Ɔba no ne Agya no nyinaa yɛ Onyankopɔn koro.
Kae sɛ wodii kan kyerɛw Bible no fã yi wɔ Hela kasa mu. Akyiri yi na nsɛm asekyerɛfo kyerɛɛ ase fii Hela kasa mu kɔɔ kasa afoforo mu. Nanso, Bible asekyerɛfo dodow bi anka sɛ “na Asɛm no yɛ Onyankopɔn.” Dɛn ntia? Saa asekyerɛfo no nam Hela a wɔde kyerɛw Bible no ho nimdeɛ a na wɔwɔ so begye toom sɛ ɛnsɛ sɛ wɔkyerɛ asɛm a wɔakyerɛ ase “na Asɛm no yɛ Onyankopɔn” no ase wɔ saa kwan no so. Na anka ɛsɛ sɛ wɔkyerɛ ase dɛn? Nhwɛso kakra ni: “Ná Logos [Asɛm] no yɛ ɔsoroni.” (A New Translation of the Bible) “Ná Asɛm no yɛ onyame bi.” (The New Testament in an Improved Version) “Ná Asɛm no ne Onyankopɔn na ɛwɔ hɔ, na na ɔyɛ Onyankopɔn sɛso.” (The Translator’s New Testament) Sɛnea saa nkyerɛase yi kyerɛ no, Asɛm no nyɛ Onyankopɔn ankasa.* Mmom no, esiane dibea a ɛkorɔn a Asɛm no wɔ wɔ Yehowa abɔde mu nti wɔfrɛ no “onyame.” Ɛha no asɛm “onyame” no kyerɛ “otumfoɔ.”
YƐ NHWEHWƐMU KƆ AKYIRI
Nnipa dodow no ara na wonnim Hela kasa a wɔde kyerɛw Bible no. Enti wobɛyɛ dɛn atumi ahu nea na ɔsomafo Yohane kyerɛ ankasa? Susuw nhwɛso yi ho hwɛ: Fa no sɛ sukuu kyerɛkyerɛfo bi kyerɛkyerɛ sɛnea wobu akontaa bi mu kyerɛ ne sukuufo. Ɛno akyi no, sukuufo no adwene nhyia wɔ nkyerɛkyerɛmu a ɔkyerɛkyerɛfo no de ma no ho. Sukuufo no bɛyɛ dɛn ate ade a wɔresua no ase yiye? Wobetumi abisa ɔkyerɛkyerɛfo no ma wakyerɛkyerɛ mu akɔ akyiri. Akyinnye biara nni ho sɛ, nkyerɛkyerɛmu foforo a wobenya aka ho no bɛboa wɔn ma wɔate ade a wɔresua no ase yiye. Saa ara na sɛ wopɛ sɛ wote Yohane 1:1 ase a, wubetumi ahwehwɛ Yesu dibea ho nsɛm pii wɔ Yohane Asɛmpa no mu. Asɛm yi ho ade pii a wubesua no bɛboa wo ma woahu emu nokwasɛm.
Sɛ nhwɛso no, susuw nea Yohane san kyerɛwee wɔ ti 1, nkyekyɛm 18 [Twi Bible, Akuapem] no ho hwɛ: “Obi nhuu [Ade Nyinaa So Tumfoɔ] Nyankopɔn pɛn.” Nanso, nnipa ahu Yesu, Ɔba no pɛn, efisɛ Yohane ka sɛ: “Asɛm no [Yesu] bɛyɛɛ ɔhonam, na ɔbɛtraa yɛn mu, na yehuu n’anuonyam.” (Yohane 1:14, Twi Bible, Akuapem) Ɛnde, ɛbɛyɛ dɛn na Ɔba no betumi ayɛ Ade Nyinaa So Tumfoɔ Nyankopɔn no fã bi? Yohane ka nso sɛ, ná Asɛm no “ne Nyankopɔn na ɛwɔ hɔ.” Ɛnde ɛbɛyɛ dɛn na yebetumi aka sɛ obi ne obi wɔ hɔ na bere koro no ara yɛasan aka sɛ ɔyɛ onipa koro no ara? Afei nso, sɛnea wɔayɛ ho kyerɛwtohɔ wɔ Yohane 17:3 no, Yesu maa emu daa hɔ pefee sɛ ɛsono ɔno ɛnna ɛsono ne soro Agya no. Ɔfrɛɛ N’agya “nokware Nyankopɔn koro pɛ no.” Na ɛrekɔ Yohane Asɛmpa no awiei no, Yohane bɔɔ asɛm no mua sɛ: “Wɔakyerɛw eyinom ato hɔ na moagye adi sɛ Yesu ne Kristo, Onyankopɔn Ba no.” (Yohane 20:31) Hyɛ no nsow sɛ wɔfrɛɛ Yesu, Onyankopɔn Ba, na ɛnyɛ Onyankopɔn. Saa nsɛm foforo yi a ɛwɔ Yohane Asɛmpa no mu yi ma yehu sɛnea ɛsɛ sɛ yɛte Yohane 1:1 no ase. Yesu, Asɛm no, yɛ “onyame” a ɛkyerɛ sɛ, ɔwɔ dibea a ɛkorɔn, nanso ne dibea nnu Ade Nyinaa So Tumfoɔ Nyankopɔn no de.
HWEHWƐ NKYERƐKYERƐMU A ƐFOA DEDAW NO SO
Susuw sukuu kyerɛkyerɛfo no ne sukuufo no asɛm no ho bio hwɛ. Fa no sɛ sukuufo no bi adwenem da so yɛ wɔn nãã bere mpo a ɔkyerɛkyerɛfo no de nkyerɛkyerɛmu a ɛkɔ akyiri ama wɔn no. Dɛn na sukuufo no betumi ayɛ? Wobetumi akɔ ɔkyerɛkyerɛfo foforo nkyɛn akogye ade koro no ara ho nkyerɛkyerɛmu foforo. Sɛ ɔkyerɛkyerɛfo a ɔto so abien no foa nea odi kan no nkyerɛkyerɛmu no so a, ebia sukuufo a wɔntee ase no mu dodow no ara adwenem a ayɛ wɔn nãã no befi hɔ. Saa ara na sɛ w’adwene nsi wo pi wɔ nea na Bible kyerɛwfo Yohane reka afa abusuabɔ ankasa a ɛda Yesu ne Ade Nyinaa So Tumfoɔ Nyankopɔn ntam ho a, wubetumi adan akɔ Bible kyerɛwfo foforo nkyɛn akɔhwehwɛ nkyerɛkyerɛmu foforo. Sɛ nhwɛso no, susuw nea Mateo kyerɛwee no ho hwɛ. Ɔkyerɛwee sɛ, Yesu ka faa wiase yi awiei ho sɛ: “Ɛdefa saa da no ne dɔn no ho de obiara nnim, abɔfo a wɔwɔ soro ne Ɔba no mpo nnim, gye Agya no nko.” (Mateo 24:36) Ɔkwan bɛn so na saa asɛm no foa so sɛ Yesu nyɛ Ade Nyinaa So Tumfoɔ Nyankopɔn?
Yesu kae sɛ Agya no nim nneɛma pii sen Ɔba no. Nanso, sɛ Yesu yɛ Ade Nyinaa So Tumfoɔ no fã bi a anka ɔne N’agya nimdeɛ bɛyɛ pɛ. Enti, eyi kyerɛ sɛ Ɔba no ne Agya no ntumi nyɛ pɛ. Nanso, ebinom bɛka sɛ: ‘Ná Yesu wɔ nipasu abien. Ɛha yi na ɔrekasa sɛ onipa.’ Nanso, sɛ ɛte saa mpo a, honhom kronkron no nso ɛ? Sɛ ɛyɛ Onyankopɔn koro no ara fã te sɛ Agya no a, adɛn nti na Yesu anka sɛ honhom kronkron no nim nea Agya no nim?
Bere a wugu so resua Bible no, wubehu Bible mu nsɛm pii a ɛfa saa asɛm yi ho. Ɛma wuhu nokwasɛm a ɛfa Agya, Ɔba, ne honhom kronkron no ho yiye.—Dwom 90:2; Asomafo Nnwuma 7:55; Kolosefo 1:15.
* Ase hɔ asɛm Sɛ wopɛ Yohane 1:1 ho nsɛm foforo a, hwɛ November 1, 2008, Borɔfo Ɔwɛn-Aban a Yehowa Adansefo atintim no kratafa 24-25.


text:
NYAN! March 2014 | Adebɔ Ho Nokwasɛm
Nea Bible ka fa adebɔ ho ne nea nnipa binom ka no, nsonsonoe kɛse wom.
Wiase Nsɛm
Emu nsɛm no bi ne: nkurɔfo atutu nsu pii; ɛka ho bi na asasewosow no bae, ɔman a ɛsɛe sika paa wɔ akwantuo ho, ne rɔba bag a wɔabara.
ASƐM A ƐDA SO
Adebɔ Ho Nokwasɛm
Adebɔ ho asɛm a Bible ka ne nyansahu hyia anaa?
BIBLE NO ADWENE
Sika
Enti ampa sɛ bɔne nyinaa nhini ne sika?
NSASE NE NNIPA
El Salvador Nsrahwɛ
El Salvadorfo anim te, wɔpɛ nnipa
Nisuo
—Ɛboa Wo Sɛn?
Nnipa nisuo da nsow wɔ mmoa de ho. Ne sɛn ho?
MMOA A WƆDE MA ABUSUA NO
Sɛ W’ani Nnye W’aware Ho Bio a, Dɛn na Wobɛyɛ?
Wo hokafo a na wonte ne ho kasa no, afei deɛ obiara nam ne kwan? Nneɛma nnum bi betumi aboa wo aware mu.
WƆBƆE ANAA?
Ɔwɔ Wedeɛ
Dɛn na ɛma ɔwɔ wedeɛ yɛ den ma otumi foro dua a ɛho wewerɛwewerɛ na otumi tu bɔn wɔ anhwea mu?


text:
‘Mommma Yɛmmmrɛ’
“Mommmrɛ papayɛ mu.”
1, 2. Sɛ yɛhwɛ dwuma a Yehowa ahyehyɛde no redi a, ahotoso bɛn na yenya?
SƐ WO ara wohwɛ sɛ wɔde wo abɛka ahyehyɛde kɛse bi a ne fã wɔ soro na ne fã wɔ asase so ho a, ɛnyɛ wo dɛ, na ɛnhyɛ wo nkuran? Anisoadehu a ɛwɔ Hesekiel ti 1 ne Daniel ti 7 no ma yehu nea Yehowa reyɛ ma n’apɛde ayɛ hɔ. Yehowa ahyehyɛde no fã a ɛwɔ asase so no hyɛ Yesu nsa; ɔno na odi anim toto nneɛma. Yesu rehwɛ sɛ ahyehyɛde no bɛyɛ asɛnka adwuma no na wama asɛmpakafo no anya honhom fam aduan na Yehowa som akɔ nkan. Sɛ wohwɛ eyinom nyinaa a, ɛmma wunnya Yehowa ahyehyɛde no mu ahotoso anaa?—Mat. 24:45.
2 Ɛnde, wo ne Yehowa ahyehyɛde no rebɔ anan? Anigye a wowɔ wɔ nokware no ho rekɔ nkan anaa ɛrekɔ fam? Sɛ yesusuw saa nsɛm yi ho a, ebia yɛn ara yebehu sɛ nsi ne ahokeka a yɛde yɛ ɔsom adwuma no rekɔ fam. Biribi a ɛte saa too tete Kristofo no. Ɔsomafo Paulo tuu wɔn fo sɛ wonsusuw nsi a Yesu de yɛɛ ne som adwuma no ho. Paulo kae sɛ eyi bɛboa wɔn na ‘wɔammrɛ, na wɔampa abaw.’ (Heb. 12:3) Adesua a edi eyi anim no, yehuu adwuma kɛse a Yehowa ahyehyɛde no reyɛ nnɛ. Sɛnea Kristo nhwɛso boaa tete Kristofo no, saa ara na nnwuma a Yehowa ahyehyɛde no reyɛ nnɛ hyɛ yɛn mpamden ma yɛde anigye ne ahokeka yɛ ɔsom adwuma no a yɛmmrɛ.
3. Sɛ yɛmpɛ sɛ yɛbrɛ anaa yɛpa abaw a, dɛn na ɛsɛ sɛ yɛyɛ? Dɛn na yebesusuw ho wɔ adesua yi mu?
3 Nanso Paulo kyerɛe sɛ, sɛ yɛmpɛ sɛ yɛbrɛ anaa yɛpa abaw a, pii wɔ hɔ a ehia sɛ yɛyɛ. Ɔkae sɛ, ɛsɛ sɛ yɛyɛ ‘papa.’ (Gal. 6:9) Momma yɛnhwɛ nneɛma anum bi a ebetumi aboa yɛn ma yɛne Yehowa ahyehyɛde no akɔ so abɔ a yɛmpa abaw. Yesusuw ho wie a, ɛsɛ sɛ yɛne yɛn abusua hwɛ baabi a yɛtɔ sin na yɛkeka yɛn ho.
YEHYIAM HYƐ YƐN HO NKURAN, YEHYIAM SOM
4. Adɛn nti na yebetumi aka sɛ efi tete nyinaa nhyiam yɛ ade titiriw wɔ nokware som mu?
4 Efi tete nyinaa, ade biako a Yehowa asomfo yɛ ne sɛ wɔne wɔn ho hyiam. Ɛyɛ ade a ɛho hia paa. Bible ma yehu sɛ Yehowa mpo ne n’abɔfo hyiam wɔ soro. (1 Ahe. 22:19; Hiob 1:6; 2:1; Dan. 7:10) Tete no, Onyankopɔn ka kyerɛɛ Israel man no sɛ wonhyiam na “wontie na wonsua” n’ahyɛde. (Deut. 31:10-12) Na Yudafo a wɔwɔ afeha a edi kan no mu de ayɛ wɔn su sɛ wɔbɛkɔ hyiadan mu akɔkenkan Kyerɛwnsɛm no. (Luka 4:16; Aso. 15:21) Bere a wɔhyehyɛɛ Kristofo asafo no, na nhyiam yɛ wɔn som no fã titiriw. Ɛnnɛ nso nhyiam yɛ ade a ɛho hia paa wɔ yɛn som mu. Nokware Kristofo ‘susuw wɔn ho wɔn ho ho, na wokanyan wɔn ho wɔn ho kɔ ɔdɔ ne nnwuma pa mu.’ Ehia sɛ ‘yɛhyehyɛ yɛn ho nkuran, titiriw bere a yehu sɛ ɛda no rebɛn no.’—Heb. 10:24, 25.
5. Dɛn na yebetumi ayɛ de ahyehyɛ yɛn ho nkuran wɔ yɛn nhyiam ase?
5 Sɛ yehyiam a, ɔkwan titiriw biako a yɛfa so hyehyɛ yɛn ho nkuran ne sɛ yɛde yɛn ho bɛhyɛ dwumadi no mu. Yɛkɔ asafo nhyiam a, yɛwɔ hokwan pii a yɛde bɛma mmuae. Sɛ wobisa asɛm a ɛwɔ nhoma no mu a, obi betumi abua asɛm no tee; ɔfoforo betumi de kyerɛwsɛm asi mmuae no so; onipa foforo nso betumi aka osuahu tiawa de akyerɛ nea enti a ɛyɛ papa sɛ yɛde Bible mu nsɛm bɔ yɛn bra. Yɛyɛ eyinom nyinaa a, na yɛrepae mu aka yɛn gyidi akyerɛ yɛn nuanom. (Dw. 22:22; 40:9) Sɛ yɛwɔ asafo nhyiam ase na yɛte sɛ anuanom nkumaa ne mpanyin de anigye rema mmuae a, ɛka yɛn koma paa. Sɛ yɛakyɛ wɔ asafo no mu mpo a, wɔn mmuae no boa yɛn.
6. Ɔkwan bɛn so na yɛn nhyiam ahorow boa ma yɛkɔ so de ahokeka som Yehowa?
6 Ade foforo bɛn nti na Onyankopɔn pɛ sɛ yehyiam daa? Sɛ yɛkɔ asafo nhyiam, ɔmansin nhyiam anaa ɔmantam nhyiam a, yenya akokoduru ka asɛmpa no. Afei ɛhyɛ yɛn den ma yegyina ɔsɔretia biara ano wɔ yɛn asasesin mu. (Aso. 4:23, 31) Bio, nsɛm a yesusuw ho wɔ yɛn nhyiam ase no gyina Bible so, na ɛhyɛ yɛn den ma yɛn ase tim wɔ gyidi no mu. (Aso. 15:32; Rom. 1:11, 12) Sɛ yehyiam som Onyankopɔn a, nkyerɛkyerɛ ne nkuranhyɛ a yenya fi yɛn nuanom hɔ no ma yɛn ani gye, na nna bɔne mu mpo, yɛn ho dwo yɛn. (Dw. 94:12, 13) Nkyerɛkyerɛ Boayikuw a ɛhyɛ Akwankyerɛ Kuw no ase no na ɛhwɛ ma Yehowa nkurɔfo a wɔwɔ wiase nyinaa nya nsɛm a wobesusuw ho wɔ wɔn nhyiam ase. Yɛda Yehowa ase paa sɛ dapɛn biara yenya nkyerɛkyerɛ a ɛtɔ asom na ɛte apɔw wɔ yɛn nhyiam ahorow ase!
7, 8. (a) Ade titiriw bɛn nti na ɛsɛ sɛ yɛkɔ asafo nhyiam? (b) Ɔkwan bɛn so na nhyiam ahorow boa wo?
7 Nanso ɛnyɛ nea yɛaka yi nko ara nti na yehyiam. Biribi foforo wɔ hɔ a ɛho hia paa—yehyiam som Yehowa. (Monkenkan Dwom 95:6.) Ɛyɛ akwannya kɛse paa sɛ yɛbɛto dwom ayi yɛn Nyankopɔn nuonyamfo no ayɛ! (Kol. 3:16) Sɛ yɛkɔ asafo nhyiam na yɛma mmuae a, na yɛde rekyerɛ sɛ Yehowa fata sɛ yɛsom no daa. (Adi. 4:11) Eyi nti na wotu yɛn fo sɛ “yɛnnkwati sɛ yɛne yɛn ho behyiam sɛnea ayɛ ebinom su no”!—Heb. 10:25.
8 Yehowa ayɛ yɛn adom de Kristofo nhyiam akyɛ yɛn sɛ ɛnhyɛ yɛn den mma yennyina yɛn nan so kosi sɛ ɔbɛsɛe wiase bɔne yi. Saa na yehu no anaa? Sɛ saa a, ɛnde yebehu sɛ adesuakɔ ka “nneɛma a ehia koraa” wɔ yɛn asetenam no ho, enti sɛ yenni adagyew mpo a, ɛnsɛ sɛ yɛma ɛpa yɛn ti so. (Filip. 1:10) Sɛ ɛnyɛ biribi a yɛyɛ ho hwee a ɛrenyɛ yiye a, ɛnsɛ sɛ nhyiam anaa adesua pa yɛn ti so da.
HWEHWƐ NNIPA A WƆWƆ KOMA PA
9. Dɛn na ɛma yehu sɛ asɛnka adwuma no ho hia paa?
9 Sɛ yebetumi ne Yehowa ahyehyɛde no abɔ anan a, ehia sɛ yɛde nsi ne ahokeka yɛ asɛnka adwuma no. Yesu na ofii asɛnka adwuma no ase wɔ asase so. (Mat. 28:19, 20) Efi saa bere no, ade titiriw a esi Yehowa ahyehyɛde no ani so ne Ahenni asɛnka ne asuafoyɛ adwuma no. Yɛwɔ osuahu pii a ɛkyerɛ sɛ abɔfo no taa asɛnka adwuma no akyi, na wɔrekyerɛ yɛn kwan kɔ “wɔn a wɔpɛ daa nkwa” nkyɛn. (Aso. 13:48; Adi. 14:6, 7) Nea enti a Yehowa ahyehyɛde no fã wɔ asase so ne sɛ ɛbɛtoto nneɛma na aboa ma yɛayɛ asɛnka adwuma no. Ɛnde, asɛnka adwuma no ho hia wo paa wɔ w’asetenam?
10. (a) Ma nhwɛso bi fa kyerɛ nea ɛma yɛn ani gye wɔ nokware no mu. (b) Ɔkwan bɛn so na asɛnka adwuma no aboa ma woaso nokware no mu denneennen?
10 Sɛ yɛde nsi ne ahokeka yɛ asɛnka adwuma no a, ɛma yɛn ani gye sɛ yɛwɔ nokware no mu. Wo de, ma yɛmfa onua bi a wɔfrɛ no Mitchel asɛm no nyɛ nhwɛso. Ɔde mfe pii asom sɛ asafo mu panyin ne daa kwampaefo. Ɔkae sɛ: “Nea ɛda me koma so ne sɛ mɛka nokware no ho asɛm akyerɛ afoforo. Sɛ Ɔwɛn-Aban anaa Nyan! bi ba na mihu sɛnea emu da hɔ na ɛtɔ asom a, ɛka me koma paa. Enti ɛyɛ a me ho pere me sɛ mede bɛkɔ asɛnka na mahwɛ sɛnea afoforo ani begye ho. Asɛnka adwuma no boa ma misi pi wɔ nokware no mu. Memfa biribiara nsesa asɛnka. Sɛ mewɔ biribi yɛ mpo a, mebɔ mmɔden wie no ntɛm kɔ asɛnka anaa mekɔ ba bɛyɛ.” Yɛn nso, sɛ yɛyɛ pii wɔ ɔsom adwuma no mu a, ɛbɛboa yɛn ma yɛatintim wɔ nna a edi akyiri yi mu.—Monkenkan 1 Korintofo 15:58.
MA YƐN NHOMA NO MMOA WO
11. Dɛn nti na ɛsɛ sɛ yɛkenkan yɛn nhoma ahorow no na yedwinnwen ho?
11 Yehowa ama yɛn nhoma ahorow pii a ɛhyɛ yɛn den honhom fam. Ebia woakan asafo nhoma bi ma woaka sɛ, ‘Eyi deɛ aba bere pa mu! Wobɛka sɛ gyama Yehowa ma wɔkyerɛw maa me!’ Sɛ saa a, ɛnde, hu sɛ amma kwa. Yehowa ahyɛ da na wama yɛanya nhoma a ɛte saa sɛ yensua na ɛnkyerɛ yɛn kwan. Yehowa aka sɛ: “Mɛma woanya nhumu na makyerɛ wo ɔkwan a fa so.” (Dw. 32:8) So yɛyere yɛn ho kenkan nhoma biara a ɛbɛba, na yegye bere dwinnwen ho? Yɛyɛ saa a, ɛbɛboa yɛn ma yɛakɔ so de nsi ne ahokeka asom Onyankopɔn wɔ nna a edi akyiri yi mu a yɛremmrɛ.—Monkenkan Dwom 1:1-3; 35:28; 119:97.
12. Dɛn na ɛbɛma yɛahu sɛ yɛn nhoma ahorow no som bo?
12 Sɛ yɛhwɛ adwuma a anuanom yɛ wɔ yɛn nhoma no ho a, yebehu sɛ ɛnyɛ adwuma ketewa. Enti ɛsɛ sɛ yɛkyerɛ ho anisɔ paa. Wo de hwɛ, anuanom yɛ nhwehwɛmu ansa na wɔakyerɛw nhoma no. Wɔkyerɛw wie a, wɔkenkan mu hwɛ sɛ emu da hɔ, na wɔyɛ mfonini ahorow wom. Ebinom nso kyerɛ nhoma no ase kɔ kasa ahorow mu. Afei nso ebinom hwɛ sɛ wɔde eyinom nyinaa begu Intanɛt so. Akyerɛw Boayikuw a ɛhyɛ Akwankyerɛ Kuw no ase na ɛhwɛ saa dwumadi yi nyinaa so. Sɛ wɔkyerɛw nsɛm no kyerɛ ase wie a, wɔde kɔ Betel ahorow bi ma wotintim, na ɛno akyi no, wɔde mena asafo ahorow wɔ wiase baabiara. Dɛn nti na Yehowa ahyehyɛde no yɛ saa adwuma yi nyinaa? Wɔyɛ saa na ama Yehowa nkurɔfo adidi yiye wɔ honhom fam. (Yes. 65:13) Enti momma yɛnyere yɛn ho nkenkan nhoma ahorow a Yehowa ahyehyɛde no yɛ ma yɛn no nyinaa.—Dw. 119:27.
TAA YEHOWA AHYEHYƐDE NO AKYI
13, 14. Henanom na wɔtaa Yehowa ahyehyɛde no akyi wɔ soro? Dɛn na yɛn nso yebetumi ayɛ de akyerɛ sɛ yɛtaa ahyehyɛde no akyi wɔ asase so?
13 Ɔsomafo Yohane nyaa anisoadehu bi. Ohui sɛ Yesu te pɔnkɔ fitaa bi so rekodi Yehowa atamfo so nkonim. (Adi. 19:11-15) Ohui nso sɛ abɔfo anokwafo ne Kristofo a wɔasra wɔn a wɔanyan wɔn kɔ soro tete apɔnkɔ so di Yesu akyi. Eyi kyerɛ sɛ wɔtaa wɔn Kannifo Yesu akyi. (Adi. 2:26, 27) Wɔatwa ɛsa fɛfɛɛfɛ bi ato hɔ ama yɛn, enti ɛsɛ sɛ yɛn nso yɛtaa Yehowa ahyehyɛde no akyi.
14 Ɛnnɛ, Kristo nuanom a wɔasra wɔn a wɔda so ara wɔ asase so no na wodi nneɛma anim wɔ ahyehyɛde no mu, na nnipa kuw kɛse no taa wɔn akyi. (Monkenkan Sakaria 8:23.) Ɛnde, dɛn na yɛn mu biara betumi ayɛ de akyerɛ sɛ yɛtaa Yehowa ahyehyɛde no akyi? Ade biako a yebetumi ayɛ ne sɛ yɛbɛbrɛ yɛn ho ase ama wɔn a wodi yɛn anim no. (Heb. 13:7, 17) Ɛsɛ sɛ yefi ase wɔ yɛn asafo mu. Yebetumi abisa yɛn ho sɛ, ‘Enti nsɛm a meka fa m’asafo mu mpanyimfo ho ma afoforo bu wɔn na wɔkyerɛ wɔn adwuma no ho anisɔ? Mekyerɛkyerɛ me mma ma wobu mmarima anokwafo yi na wotie wɔn afotu?’ Nneɛma foforo wɔ hɔ a yebetumi ayɛ de akyerɛ sɛ yɛtaa ahyehyɛde no akyi. Wo de hwɛ, ɛyɛ a yɛn abusua no gye bere susuw ho hwɛ ntoboa a yebetumi de aboa wiase nyinaa adwuma no? (Mmeb. 3:9; 1 Kor. 16:2; 2 Kor. 8:12) Sɛ yɛka sɛ yensiesie Ahenni Asa so a, yɛfa no asɛnhia? Sɛ Yehowa hu sɛ yɛayi yɛn yam reyɛ eyinom nyinaa a, ɔde ne honhom kronkron boa yɛn. Honhom koro yi ara na ɔde hyɛ yɛn den sɛnea yɛremmrɛ wɔ nna a edi akyiri yi mu.—Yes. 40:29-31.
FA ASƐM NO BƆ WO BRA
15. Adɛn nti na ɛsɛ sɛ yɛyere yɛn ho na yɛatumi ayɛ nea ɛsɔ Yehowa ani daa?
15 Sɛ yɛpɛ sɛ yɛkɔ so ne Yehowa ahyehyɛde no bɔ anan a yɛmmrɛ a, ɛsɛ sɛ ‘yehu nea ɛsɔ Awurade ani’ na yɛde asɛm a yɛka no bɔ yɛn bra. (Efe. 5:10, 11) Yɛtɔ sin, na Satan ne ne wiase no nso mma yɛn ho ntɔ yɛn, enti ɛnyɛ mmerɛw sɛ yɛbɛyɛ nea ɛteɛ. Yɛn mu pii wɔ hɔ a tebea a yɛfa mu da biara da no, sɛ yɛanka ntim a yɛne Yehowa ntam bɛsɛe. Yehowa ani gye anuanom a wɔrebɔ mmɔden ayɛ n’apɛde ho. Enti mia w’ani, mpa abaw! Sɛ yɛbɔ yɛn bra sɛnea Yehowa pɛ a, yebenya akomatɔyam kɛse na yɛn som renyɛ kwa.—1 Kor. 9:24-27.
Fa nsi ne ahokeka boa afoforo ma wonhu sɛ wɔn nso betumi abɛka Yehowa ahyehyɛde no ho
16, 17. (a) Sɛ yɛyɛ bɔne a emu yɛ duru a, dɛn na ɛsɛ sɛ yɛyɛ? (b) Dɛn na yebetumi asua afi Anne asɛm no mu?
16 Nanso sɛ yɛyɛ bɔne a emu yɛ duru a, dɛn na ɛsɛ sɛ yɛyɛ? Ɛsɛ sɛ yɛhwehwɛ mmoa ntɛm ara, ɛnsɛ sɛ yɛkata so. Sɛ yɛkata so a, ɛbɛsɛe asɛm no koraa. Kae sɛ bere a Dawid kataa ne bɔne so no, ‘ne mu apinisi wewee ne nnompe mu daa.’ (Dw. 32:3) Nokwasɛm ne sɛ, sɛ yɛkata yɛn bɔne so a, ɛbɛma yɛabotow; ebetumi mpo asɛe yɛne Yehowa ntam. Nanso “nea ɔka na ogyae no, wobehu no mmɔbɔ.”—Mmeb. 28:13.
17 Wo de, ma yɛmfa Anne * asɛm yi nyɛ nhwɛso. Bere a ɔyɛ ababaa no, na ɔyɛ daa kwampaefo. Nanso na obu brabɔne sie, na ɛhaw n’ahonim paa. Ɔkae sɛ: “M’ani annye da; daa na midi awerɛhow.” Dɛn na ɔyɛe? Ɔkae sɛ da bi a ɔkɔɔ adesua no, wosusuw Yakobo 5:14, 15 ho. Ɛhɔ na ohui sɛ ohia mmoa, enti ɔkɔɔ asafo mu mpanyimfo hɔ kɔhwehwɛɛ mmoa. Kyerɛwsɛm no ma ohui sɛ ɔyare, na ɛte sɛ nea Yehowa akyerɛw aduru a ɛbɛsa no yare ama no. Ɔkyerɛɛ mu sɛ: “Aduru no nom yɛ den nanso ɛyɛ tatahwe. Mede saa kyerɛwsɛm no mu afotu yɛɛ adwuma, na ɛboaa me paa.” Seesei Anne asan agyina ne nan so de nsi ne ahonim pa resom Yehowa.
18. Dɛn na ɛsɛ sɛ yɛyere yɛn ho yɛ?
18 Ɛyɛ hokwan kɛse paa na yɛanya sɛ yɛwɔ Yehowa ahyehyɛde no mu wɔ nna a edi akyiri yi mu! Mommma yemmmu nneɛma a yɛwɔ no adewa. Mmom, momma yɛne yɛn mmusua nyere yɛn ho nkɔ asafo nhyiam daa, yɛmfa nsi nhwehwɛ nnipa komapafo a wɔwɔ yɛn asasesin mu, na yɛnkenkan asafo nhoma biara a ɛbɛba. Bio, momma yɛntaa wɔn a wodi yɛn anim no akyi, na yɛmmɔ yɛn bra sɛnea Yehowa pɛ. Sɛ yɛyɛ saa a, ɛbɛkyerɛ sɛ yɛne Yehowa ahyehyɛde no rebɔ anan, na yɛremmrɛ papayɛ ho da!
^ nky. 17 Ɛnyɛ ne din ankasa ne no.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Exodus 8:1-32
8 Afei Yehowa ka kyerɛɛ Mose sɛ: “Kɔ Farao nkyɛn kɔka kyerɛ no sɛ, ‘Nea Yehowa aka ni: “Ma me nkurɔfo no kwan ma wɔnkɔsom me.+2 Na sɛ wokɔ so sen wo kɔn na woamma wɔankɔ a, mɛma mpɔtorɔ aba w’asase so baabiara.+3 Na mpɔtorɔ bɛyɛ Asubɔnten Nil mu manyamanya, na wɔbɛba wo fie ne wo pia mu ne wo mpa so ne wo nkoa afie ne wo manfo ho, na wɔbɛba wo fononoo ne nea wɔfɔtɔw mmɔre wom nyinaa mu.+4 Mpɔtorɔ no bɛforo aba wo ne wo manfo ne wo nkoa nyinaa so.”’”+5 Afei Yehowa ka kyerɛɛ Mose sɛ: “Ka kyerɛ Aaron sɛ, ‘Fa wo poma+ na teɛ wo nsa wɔ nsubɔnten, Nil asuasu, ne atare so, na ma mpɔtorɔ mmra Egypt asase so baabiara.’”6 Na Aaron teɛɛ ne nsa wɔ Egypt nsu so, na mpɔtorɔ bɛkataa Egypt asase nyinaa so.7 Na akɔmfo no nso de wɔn asumansɛm yɛɛ saa ara, na wɔmaa mpɔtorɔ bɛkataa Egypt asase nyinaa so.+8 Ɛnna Farao frɛɛ Mose ne Aaron ka kyerɛɛ wɔn sɛ: “Monsrɛ Yehowa+ na ɔmma mpɔtorɔ no mfi me ne me man so nkɔ, na afei de mɛma nkurɔfo no kwan ma wɔakɔbɔ afɔre ama Yehowa.”+9 Mose ka kyerɛɛ Farao sɛ: “Mesrɛ wo, w’ankasa kyerɛ me da ko a mensrɛ mma wo ne wo nkoa ne wo nkurɔfo na wonyi mpɔtorɔ no mfi mo so ne mo afie mu. Ɛbɛka Asubɔnten Nil no mu de nkutoo.”10 Ɛnna ɔkae sɛ: “Ɔkyena.” Enti Mose kae sɛ: “Ɛbɛyɛ sɛnea woaka no, na ama woahu sɛ obiara nni hɔ a ɔte sɛ Yehowa yɛn Nyankopɔn no,+11 na mpɔtorɔ no befi wo ne w’afie ne wo nkoa ne wo man so akɔ. Na ɛbɛka Asubɔnten Nil no mu de nkutoo.”+12 Afei Mose ne Aaron fii Farao anim kɔe, na Mose teɛɛm frɛɛ Yehowa,+ mpɔtorɔ a ɔde aba Farao so no nti.13 Na Yehowa yɛɛ nea Mose kae no,+ na mpɔtorɔ a wɔwɔ afie mu ne adiwo ne mfikyiri nyinaa fii ase wuwui.14 Na wɔboaboaa wɔn ano akuwakuw pii, na asase no so fii ase bɔnee.+15 Bere a Farao hui sɛ ahotɔ aba no, opirim ne koma,+ na wantie wɔn sɛnea Yehowa kae no.+16 Afei Yehowa ka kyerɛɛ Mose sɛ: “Ka kyerɛ Aaron sɛ, ‘Teɛ wo poma+ no na fa bɔ fam, na asase so mfutuma bɛdan ntummoa* wɔ Egypt asase so nyinaa.’”17 Wɔyɛɛ saa. Na Aaron teɛɛ ne nsa de ne poma no bɔɔ fam, na ntummoa baa nnipa ne mmoa nyinaa so. Na asase no so mfutuma nyinaa dan ntummoa wɔ Egypt asase so baabiara.+18 Na akɔmfo no nso bɔɔ mmɔden sɛ wɔde wɔn asumansɛm+ bɛma ntummoa aba, nanso wɔantumi.+ Na ntummoa baa nnipa ne mmoa so.19 Enti akɔmfo no ka kyerɛɛ Farao sɛ: “Ɛyɛ Onyankopɔn+ nsateaa!”+ Nanso Farao kɔɔ so pirim ne koma,+ na wantie wɔn sɛnea Yehowa kae no.20 Na Yehowa ka kyerɛɛ Mose sɛ: “Sɔre anɔpatutuutu kogyina Farao anim.+ Hwɛ, ɔreba nsu no ho! Na ka kyerɛ no sɛ, ‘Nea Yehowa aka ni: “Ma me nkurɔfo no kwan ma wɔnkɔsom me.+21 Na sɛ woamma me nkurɔfo no kwan ankɔ a, mɛma ahurii+ aba wo ne wo nkoa ne wo manfo ne w’afie so, na ahurii bɛhyɛ Egypt afie ne asase a wɔte so no nyinaa so mã.22 Saa da no mɛyɛ Gosen asase a me man te so no soronko na ohurii biara renkɔ hɔ,+ na woahu sɛ mene Yehowa wɔ asase mfinimfini.+23 Na mede ɔhye bɛto me nkurɔfo ne wo nkurɔfo ntam.+ Mɛyɛ sɛnkyerɛnne yi ɔkyena.”’”24 Yehowa yɛɛ saa, na ahurii tuu yuu bɛhyɛɛ Farao fie ne ne nkoa afie ne Egypt asase nyinaa so mã.+ Na ahurii+ no nti asase no so sɛee.25 Afei Farao ka kyerɛɛ Mose ne Aaron sɛ: “Monkɔbɔ afɔre mma mo Nyankopɔn wɔ asase no so.”+26 Na Mose kae sɛ: “Ɛnyɛ papa sɛ yɛbɛyɛ saa, efisɛ yɛde ade a Egyptfo kyi+ na ɛbɛbɔ afɔre ama Yehowa yɛn Nyankopɔn. Na sɛ Egyptfo hu sɛ yɛde ade a wokyi abɔ afɔre a, so wɔrensiw yɛn abo?27 Enti yebetu kwan nnansa akɔ sare so akɔbɔ afɔre ama Yehowa yɛn Nyankopɔn sɛnea waka akyerɛ yɛn no.”+28 Na Farao kae sɛ: “Mɛma mo kwan+ ma moakɔbɔ afɔre ama Yehowa mo Nyankopɔn wɔ sare so.+ Nanso monnkɔ akyiri pii. Ɛyɛ a monsrɛ mma me nso.”+29 Ɛnna Mose kae sɛ: “Merefi w’anim akɔsrɛ Yehowa, na ɔkyena ahurii no befi Farao ne ne nkoa ne ne man so akɔ. Nanso hwɛ na Farao annaadaa yɛn bio sɛ ɔremma nkurɔfo no nkɔbɔ afɔre mma Yehowa.”+30 Na Mose fii Farao anim kɔsrɛɛ Yehowa.+31 Na Yehowa yɛe sɛnea Mose kae no,+ na ahurii no fii Farao ne ne nkoa ne ne man so kɔe.+ Biako mpo anka.32 Nanso Farao pirim ne koma saa bere yi nso, na wamma nkurɔfo no kwan ankɔ.+
Ase Hɔ Nsɛm
^ Mmoa nketenkete bi a wɔte sɛ ntontom a na wɔwɔ Egypt.


text:
Yesu asɔre
1Kwasida anɔpahema, Maria Magdalene sɔre kɔɔ da no so kohui sɛ obi apirew ɔbo no afi ɔboda no ano.
2 Ohuu saa no, ɔde ahoɔhare kɔɔ Simon Petro ne osuani a Yesu dɔ no no nkyɛn kɔka kyerɛɛ wɔn se, “Nnipa bi akɔfa Awurade amu no afi ɔda no mu na minnim faako a wɔde no akɔto!”
3 Petro ne saa osuani yi tee asɛm no no, wotuu mmirika kɔɔ ɔda no so. 4 Nanso saa osuani yi maa ne mmirika mu yɛɛ den twaa Petro ho koduu hɔ kan. 5 Oduu ɔboda no ano no, wanwura mu. Ɔbɔɔ ne mu ase hwɛɛ mu hui sɛ nwera a wɔde kyekyeree Yesu amu no gu hɔ. 6 Simon Petro de, obeduu hɔ no, owuraa ɔboda no mu. Ohuu nwera a wɔde kyekyeree Yesu amu no sɛ egu hɔ, 7 a dukuu a wɔde bɔɔ ne ti no nso gu baabi. 8 Afei osuani a oduu ɔboda no ho kan no nso wuraa mu huu saa nneɛma no ma ogye dii. 9 Saa bere no nyinaa na asuafo baanu yi nnya ntee nea Kyerɛwsɛm aka afa Yesu wusɔre ho no ase.
Yesu yi ne ho adi kyerɛ Maria Magdalene
10 Afei asuafo no fii hɔ kɔɔ fie, 11 nanso Maria de, na ɔda so gyina ɔboda no ho resu. Ogu so resu no, ɔbɔɔ ne mu ase hwɛɛ ɔboda no mu, 12 na ohuu ɔsoro abɔfo baanu a wɔhyehyɛ ntade fitafitaa a ɔbaako te atifi na ɔbaako nso te anaafo wɔ faako a na Yesu amu no da no.
13 Wobisaa no se, “Ɔbea, adɛn na wɔresu sɛɛ yi?” Maria de awerɛhow buae se, “Nnipa bi abɛfa m’Awurade na minnim faako a wɔde no akɔto.”
14 Afei otwaa n’ani hwɛɛ n’akyi na ohui sɛ na obi gyina hɔ a ɛyɛ Yesu nanso na onnim sɛ ɛyɛ ɔno.
15 Yesu bisaa no se, “Ɔbea, adɛn nti na woresu sɛɛ yi? Hena na worehwehwɛ no?” Na Maria de osusuw sɛ ɛyɛ turom hɔ hwɛfo nti, obisaa no se, “Owura, sɛ wo na wofaa no fii ha a, mesrɛ wo, kyerɛ me faako a wode no akɔto na menkɔfa no.”
16 Yesu frɛɛ no se, “Maria!” Maria twaa n’ani hwɛɛ no na ogyee so wɔ Hebri kasa mu se, “Rabuni!” a ase ne “Kyerɛkyerɛfo.”
17 Yesu ka kyerɛɛ no se, “Nso me mu, efisɛ, minnya nkɔɔ m’agya nkyɛn ɛ; kɔka kyerɛ m’asuafo no se, meresan akɔ m’agya a ɔyɛ wɔn agya ne me Nyankopɔn a ɔyɛ wɔn nso Nyankopɔn no nkyɛn.”
18 Maria Magdalene fii hɔ kɔbɔɔ asuafo no amanneɛ se wahu Awurade na ɔkaa asɛm a Yesu ka kyerɛɛ no no kyerɛɛ wɔn.
Yesu yi ne ho adi kyerɛ n’asuafo
19 Saa da no ara anwummere a na esiane Yudafo mpanyin no ho hu nti asuafo no ato wɔn ho pon mu no, Yesu baa ɔdan no mu hɔ kyiaa wɔn se, “Asomdwoe nka mo.” 20 Okyiaa wɔn wiei no, ɔde ne nsam ne ne mfem kyerɛɛ wɔn. Asuafo no huu Awurade no, wɔn ani gyei yiye.
21 Yesu san kyiaa wɔn bio se, “Asomdwoe nka mo.” Afei ɔka kyerɛɛ wɔn se, “Sɛnea Agya no somaa me no, saa ara na me nso meresoma mo.” 22 Eyi akyi ɔhome guu wɔn so kae se, “Honhom kronkron no mmra mo so. 23 Sɛ mode obi bɔne kyɛ no a, wɔde bɛkyɛ no; na sɛ moamfa obi bɔne ankyɛ no a, wɔremfa nkyɛ no.”
Yesu yi ne ho adi kyerɛ Toma
24 Bere a Yesu yii ne ho adi kyerɛɛ asuafo no, na Toma a wɔfrɛ no Ata a ɔyɛ asuafo dumien no mu baako no nni hɔ bi. 25 Bere a asuafo no ka kyerɛɛ no se wɔahu Awurade no, wannye anni kae se, “Sɛ manhu ne nsam ne ne mfem twa no na mamfa me nsa anka a, merennye nni da.”
26 Nnawɔtwe akyi, asuafo no san hyiae bio a na Toma ka wɔn ho. Ɛwom sɛ na wɔatoto apon no mu de, nanso Yesu san baa hɔ kyiaa wɔn bio se, “Asomdwoe nka mo!”
27 Afei Yesu frɛɛ Toma ka kyerɛɛ no se, “Fa wo nsa bɛka me nsam ne me mfem. Nnye akyinnye bio. Gye di!”
28 Toma de ahonu kae se, “Wo ne m’Awurade ne me Nyankopɔn!”
29 Yesu ka kyerɛɛ no se, “Woahu me no nti, na woagye adi; nhyira nka wɔn a wonhuu me nanso wogye me di.”
30 Yesu yɛɛ anwonwade ahorow bebree kyerɛɛ n’asuafo no a wɔankyerɛw wɔ saa nhoma yi mu. 31 Nanso biribiara a wɔakyerɛw wɔ saa nhoma yi mu no, wɔakyerɛw sɛnea ɛbɛyɛ a mubegye adi sɛ, Yesu ne Agyenkwa, ne Onyankopɔn Ba no; na sɛ mugye no di a, mubenya nkwa.